PRN Sabah: Pusat undi ditutup, proses kiraan bermula

KOTA KINABALU, 8 Safar 1442H, Sabtu – Semua 741 pusat mengundi di 73 kerusi Dewan Undangan Negeri (DUN) bagi proses pengundian pada Pilihan Raya Negeri (PRN) Sabah ke-16, ditutup pada 5 petang tadi.

Terdapat juga pusat pengundian di beberapa kawasan ditutup lebih awal kerana jumlah pengundi tidak ramai. Ada ditutup pada 2 petang dan ada juga ditutup pada 3 petang.

Proses pengundian berjalan lancar sepanjang tempoh pusat mengundi dibuka pada 7.30 pagi, tanpa sebarang kejadian tidak diingini berlaku.

Setelah pusat mengundi itu ditutup, maka bermulalah proses pengiraan undi bagi menentukan parti yang dipilih rakyat Sabah untuk menerajui pentadbiran kerajaan negeri baharu.

Pengerusi SPR Datuk Abdul Ghani Salleh sebelum ini dilapor berkata keputusan penuh PRN ini dijangka diketahui pada kira-kira 10 malam ini.

Jabatan Penyiaran Malaysia Sabah menerusi laman Facebooknya melaporkan sebuah helikopter membawa dua peti undi dari Pulau Mantanani tiba paling awal untuk dibawa ke pusat penjumlahan undi.

SPR dilaporkan akan menggunakan 20 helikopter untuk membawa peti-peti undi dari kawasan pedalaman seluruh Sabah.

Terdahulu, beberapa calon bertanding pada PRN Sabah kali ini turut tidak melepaskan peluang untuk melaksanakan tanggungjawab mereka walaupun sejam sebelum waktu mengundi ditamatkan.

Ini termasuk Presiden Parti Cinta Sabah (PCS) Datuk Seri Anifah Aman yang juga calon DUN Bongawan yang selesai mengundi pada pilihan raya kali ini di Sekolah Kebangsaan Kg. Brunei, Membakut, pada 3.50 petang.

Selain itu, calon Warisan bagi kerusi DUN Sungai Sibuga Datuk Armani Mahiruddin turut menunaikan tanggungjawab mengundi di SMK Merpati, Sandakan, pada 3.17 petang.

Peratusan keseluruhan keluar mengundi masih belum diperoleh setakat ini.

Seramai 447 calon daripada 15 parti termasuk 56 calon Bebas, bersaing untuk merebut 73 kerusi DUN, dengan 13 kerusi baharu ditawarkan pada pilihan raya ini. – Bernama


Ahli politik tak perlu campur keputusan perolehan aset tentera

BUTTERWORTH, 29 Zulkaedah 1444H, Ahad– Perdana Menteri, Datuk Seri Anwar Ibrahim mengingatkan ahli politik atau mana-mana ejen luar agar tidak terlibat dengan keputusan berkaitan perolehan aset ketenteraan.

Beliau berkata, keputusan profesional untuk perolehan aset seperti pesawat, kapal dan senapang perlu diambil oleh pihak ketenteraan yang terbabit.

“Apabila sudah ada keputusan, boleh berbincang dengan Kementerian Kewangan berkenaan kos dan kita akan runding secara terus dengan pihak yang terlibat untuk mengelakkan ketirisan,” katanya.

Anwar berkata, dasar pertahanan Malaysia harus meletakkan kesiapsiagaan yang cukup memandangkan kelengkapan pertahanan negara buat masa ini tidak mencapai tahap kesiapsiagaan negara jiran kerana masih ada aset lama digunakan.

Perdana Menteri berkata, ini disebabkan dasar lama yang tidak menyerahkan hal perolehan aset kepada tentera dan akhirnya menyebabkan berlaku banyak ketirisan susulan komisen yang tinggi.

Beliau juga berkata, kerajaan akan memberi tumpuan kepada pembinaan rumah penjawat awam termasuk tentera dan membaiki kerosakan kediaman sedia ada mulai tahun depan.

“Bagaimanapun jika ada dana berlebihan, pihak kerajaan akan segerakan langkah membaik pulih rumah tentera yang sangat memerlukan,” katanya yang turut menyampaikan sumbangan bagi kecemerlangan akademik SPM 2022 dan pesakit kronik. – Bernama


MB Selangor perlu adil, tak abai kawasan ‘ditawan’ pembangkang

BANGI, 9 Safar 1445H, Sabtu – Kerajaan Selangor diminta bertindak adil dan tidak meminggirkan kemajuan di Kuala Selangor susulan kesemua lima Dewan Undangan Negeri (DUN) itu yang dimenangi pembangkang pada Pilihan Raya Negeri (PRN), baru-baru ini.

Menteri Besar Selangor, Datuk Seri Amirudin Shari perlu mengetepikan soal politik bagi membangunkan negeri ini, kata bekas Pengerusi UMNO Selangor, Tan Sri Noh Omar.

“Sebagai bekas pemimpin di Selangor ini, saya hendak melihat bahawa negeri ini dimajukan secara adil kepada semua rakyat,” katanya.

Terdahulu beliau hadir Program Pengedaran Jalur Gemilang kepada penjaja di Pekan Tanjong Karang, hari ini.

Atas dasar itu, beliau menuntut supaya peruntukan diagihkan secara sama rata demi kesenangan rakyat dan pembangunan dalam meningkatkan taraf sosiekonomi rakyat.

Katanya, walaupun lima DUN dalam daerah Kuala Selangor dimenangi pembangkang, namun diharap kerajaan negeri berlaku adil untuk bersama-sama membangunkan daerah ini.

“Di daerah Kuala Selangor mempunyai dua Parlimen dan lima DUN itu mencipta sejarah luar biasa apabila enam daripada tujuh kerusi dimenangi pembangkang.

“Di daerah (Kuala Selangor) ini, PH (Pakatan Harapan) hanya memenangi satu kerusi Parlimen Kuala Selangor, manakala Parlimen Tanjong Karang dan semua lima DUN dimenangi oleh PN (Perikatan Nasional).

“Tidak pernah berlaku lagi Kuala Selangor ini dikuasai pembangkang yang dulunya kawasan ini pernah menjadi kubu kuat BN (Barisan Nasional), tetapi hari ini telah pun berubah apabila ia menjadi kubu kuat PAS dan Bersatu,” katanya.

Pada Pilihan Raya Umum ke-15 (PRU15) lalu, Parlimen Kuala Selangor dimenangi penyandangnya, Datuk Seri Dr Dzulkefly Ahmad dari PH dan Parlimen Tanjong Karang pula dimenangi PN menerusi Kapten (B) Datuk Dr Zulkafperi Hanapi.

Manakala lima DUN dimenangi PN iaitu di DUN Sungai Burong, Dr Mohd Zamri Mohd Zainuldin dan DUN Permatang, Nurul Syazwani Noh.

Selain itu, DUN Bukit Melawati Noorazley Yahya; Ijok, Jefri Mejan dan Jeram, Harrison Hassan.


GTA gerak berasingan pada PRU15: Tun M

SERDANG, 20 Safar 1444H, Jumaat – Gerakan Tanah Air (GTA) akan bergerak berasingan pada Pilihan Raya Umum ke-15 (PRU15), kata Pengerusi Penaja GTA Tun Dr Mahathir Mohamad.

Beliau berkata GTA juga tidak akan bekerjasama dengan mana-mana parti yang terlibat rasuah ataupun terlibat mendirikan kerajaan melalui pintu belakang.

“Kita berasingan. Kita telah ada satu gerakan dinamakan Gerakan Tanah Air yang mencantumi parti politik Melayu, beberapa pertubuhan bukan kerajaan dan orang perseorangan daripada ahli akademik dan profesional yang cinta kepada negara.

“…dan mereka ingin berjuang dalam politik untuk kembalikan negara kepada dahulunya yang dikenali sebagai Asian Tiger yang bersih, cekap dan amanah,” katanya pada sidang media semasa hadir di Konvensyen Pejuanita Malaysia di Seri Kembangan, dekat sini hari ini.

Dr Mahathir yang juga Pengerusi Parti Pejuang Tanah Air (Pejuang) berkata demikian ketika ditanya sama ada GTA akan menjalin kerjasama dengan Perikatan Nasional (PN) atau Pakatan Harapan (PH) pada PRU15 nanti.

Pada 30 Ogos lepas, Dr Mahathir berkata GTA terbuka untuk berbincang dengan Perikatan Nasional (PN) mengenai kerjasama menghadapi PRU15.

Mengenai status pendaftaran GTA kepada Jabatan Pendaftaran Pertubuhan (RoS), beliau berkata perkara itu dijangka diketahui bulan hadapan.

“Kita menunggu bulan depan baru pihak RoS akan putuskan sama ada GTA akan didaftar. Jadi saya harap janganlah didaftarkan sehari sebelum bubar kerajaan supaya kita ada masa untuk menyiapkan GTA untuk PRU15,” katanya.

GTA telah menghantar permohonan logo dan pendaftaran parti itu kepada RoS pada 6 Sept lepas dengan empat parti gabungan di bawahnya iaitu Pejuang, Barisan Jemaah Islamiah Se-Malaysia (Berjasa), Parti Bumiputera Perkasa Malaysia (Putra) dan Parti Perikatan India Muslim Nasional (IMAN).

Ditanya sama ada beliau bersedia untuk menjadi perdana menteri sekiranya GTA menang PRU15, Dr Mahathir berkata setakat ini beliau belum membuat sebarang keputusan namun katanya banyak pihak menggesanya memegang jawatan itu.

Mengulas mengenai Belanjawan 2023, Ahli Parlimen Langkawi itu berkata ia perlu diluluskan sebelum PRU15 diadakan bagi mengelakkan timbul permasalahan pada masa hadapan kerana kebarangkalian berlaku perubahan dalam dasar belanjawan tersebut jika kerajaan kini tewas PRU15.

“Kita berhadapan kemungkinan PRU15 diadakan maka terpulang kepada pihak kerajaan putuskan sama ada mereka akan meluluskan bajet dahulu sebelum adakan PRU15 atau adakan PRU15 sebelum (meluluskan) bajet. Kalau adakan PRU15 sebelum bajet maka akan timbul banyak masalah pada masa hadapan,” katanya. – Bernama


40 relawan ISMA Melaka jaya misi bersih rumah akibat banjir di Melaka

MELAKA, 16 Rabiulawal 1443H, Sabtu – Kira-kira 40 orang Relawan Muda Ikatan Muslimin Malaysia (ISMA) Melaka bekerjasama melaksanakan misi bantuan membersihkan 33 buah rumah mangsa yang terjejas akibat banjir di daerah Melaka Tengah dan Alor Gajah.

Yang Dipertua ISMA Melaka Tengah, Dr Khair Razlan berkata, misi pembersihan berkenaan merupakan kali kedua diadakan selepas dilakukan di Taman Kasawari, Durian Tunggal, baru-baru ini.

“Misi bantuan kemanusiaan dengan kerjasama jawatankuasa Surau Al-Firdaus berhampiran melibatkan 33 buah rumah di sekitar kejiranan Bukit Beruang Bestari.

“Kami juga sedang meninjau lagi beberapa lokasi yang memerlukan kerja-kerja pembersihan dan akan menggerakkan lebih ramai Skuad Relawan Muda ISMA (RMI) yang berdaftar bagi melaksanakan misi bantuan,” katanya dalam kenyataan, hari ini.

Dalam masa sama, Dr Khari berkata, pihaknya diberitahu misi kerja-kerja membersihkan itu masih diperlukan terutama di daerah Ayer Molek.

Katanya, individu atau pertubuhan bukan kerajaan (NGO) yang ingin menyumbang tenaga untuk membersihkan rumah-rumah terkesan akibat banjir boleh terus menghubungi Umar di talian 011-3278 2655.

Malah, orang ramai yang ingin menghulurkan sumbangan boleh ke akaun Maybank ISMA MELAKA TENGAH 5541 2910 1743 (Rujukan: banjir).

Sehingga kini, jumlah mangsa banjir di Melaka terus meningkat kepada 758 orang daripada 198 keluarga di tiga daerah di Melaka.


Ambil langkah proaktif tangani Islamofobia

KUALA LUMPUR, 2 Zulkaedah 1444H, Isnin – Malaysia akan mengambil langkah proaktif untuk menangani gejala Islamofobia yang membarah di negara luar, kata Perdana Menteri, Datuk Seri Anwar Ibrahim.

“Menyingkap soal fahaman agama yang melampau, tentunya ini berpangkal pada soal pendidikan dan bagaimana masyarakat kita dididik dan diasuh.

“Sering diingatkan bahawa sayugia (sepatutnya) kita menjadi pendakwah dan bukan penghukum. Justeru penting untuk diketengahkan fahaman yang lebih sederhana serta membudayakan Adab al-Ikhtilaf dalam menyikapi perbezaan pandangan,” katanya.

Terdahulu, Anwar dan isteri Datuk Seri Dr Wan Azizah Wan Ismail meraikan ulama terkenal Zimbabwe Dr Mufti Ismail Menk, Syeikh Muhammad Salah dari Huda TV, Amerika Syarikat dan Syeikh Wael Ibrahim dari The Aware Academy, Australia di Putrajaya.

“Saya terharu dengan rasa senang dan nyaman Mufti Menk dan rombongannya sepanjang keberadaan mereka di Malaysia. Beliau berhasrat untuk kembali dengan lebih kerap ke sini.

“Saya nyatakan bahawa pintu kita sentiasa terbuka dan mudah-mudahan negara tercinta ini sentiasa mendapat limpahan berkat dari Allah SWT,” katanya. – Bernama


Malaysia perlu kontrak sosial baharu realisasi matlamat negara: Ahli ekonomi

KUALA LUMPUR, 19 Rabiulakhir 1443H, Rabu – Malaysia memerlukan kontrak sosial baharu melibatkan penduduk untuk merealisasikan matlamat status negara berpendapatan tinggi dan maju berikutan ketaksamaan yang berterusan menjadi isu serius di negara ini, kata Dr Kenneth Simler.

Bekas Ahli Ekonomi Kanan di Hab Pengetahuan dan Penyelidikan Global Bank Dunia itu berkata sumber yang lebih besar perlu dilaburkan untuk membina modal insan berkualiti tinggi dan memudahkan peluang ekonomi yang lebih baik, terutamanya untuk wanita.

“Kontrak sosial baharu itu perlu memastikan peluang sama rata untuk semua rakyat Malaysia, menyediakan mobiliti dan insentif untuk kekal dan melabur di Malaysia,” katanya pada International Social Wellbeing Conference 2021 (ISWC 2021) yang diadakan secara maya hari ini.

Beliau berkata ketaksamaan telah menghalang kemajuan pembangunan Malaysia dan mempunyai impak untuk mereka yang berada di peringkat bawah struktur sosio-ekonomi.

Katanya terdapat kebimbangan mengenai peningkatan ketaksamaan pendapatan mutlak di Malaysia yang telah meningkat dengan pesat selama beberapa dekad.

“Bagaimanapun, ini adalah normal dalam ekonomi yang berkembang dan tidak perlu menjadi kebimbangan jika ketaksamaan relatif semakin berkurangan.

“Ketaksamaan pendapatan relatif semakin berkurangan, walaupun tidak sekata. Ini bermakna kumpulan berpendapatan rendah daripada pendapatan isi rumah 40 peratus terendah (B40) mendapat bahagian yang semakin meningkat daripada jumlah pendapatan dalam ekonomi yang berkembang,” katanya sambil menambah ketaksamaan pendapatan relatif yang semakin meningkat merupakan ancaman serius terhadap kesejahteraan rakyat Malaysia dan pembangunan negara.

Simler berkata kontrak sosial adalah laluan dua hala, yang bukan sahaja mengenai apa yang disediakan oleh kerajaan kepada rakyat tetapi juga sumbangan rakyat untuk menjadikan sistem itu berfungsi.

Pembaharuan generasi kedua untuk meningkatkan produktiviti dan pertumbuhan sektor swasta yang diterajui inovasi akan turut diperlukan, selain dasar untuk menggalakkan pembangunan kemahiran dan tenaga kerja, katanya.

Beliau turut menegaskan bahawa sektor awam Malaysia perlu beroperasi pada tahap keterbukaan dan ketelusan yang lebih tinggi.

“Kerajaan juga perlu menjana pendapatan awam yang lebih baik dan menggunakannya dengan lebih berkesan dan lebih progresif, serta menggunakan sumber ini dengan lebih cekap terutamanya untuk memenuhi keperluan golongan yang paling kurang bernasib baik,” katanya.

Simler berkata di bawah kontrak sosial, kerajaan bertindak untuk memenuhi keperluan penduduk dengan cara yang boleh dipercayai dan bertanggungjawab dengan melabur dalam modal insan, mengawal selia secara bijak dan menguatkuasakan peraturan dengan lebih seragam, pada masa sama mengekalkan kestabilan makroekonomi.

Dalam pada itu, katanya rakyat perlu dapat melaksanakan hak mereka untuk memastikan akauntabiliti kerajaan dan pada masa sama, menerima prinsip bahawa semua rakyat perlu mendapat layanan sama rata dan membayar lebih banyak cukai sebagai pulangan untuk manfaat yang lebih besar yang mereka terima. – Bernama


‘Kita ingin ulangi insiden PRN Sabah?’

BANGI, 2 Rabiulawal 1443H, Sabtu – Biarpun jumlah kes COVID-19 yang dilaporkan pada hari ini mencatatkan penurunan berbanding semalam, ia masih berada di tahap membimbangkan.

Sehingga 9 Oktober, jumlah kes COVID-19 yang dilaporkan adalah 8,743 kes, sementara peratusan populasi dewasa Malaysia yang lengkap divaksinasi setakat semalam adalah 89.4 peratus.

Sehubungan itu, adalah tidak wajar Pilihan Raya Negeri (PRN) Melaka dilaksanakan dalam masa terdekat, sebaliknya perlu ditangguhkan sehingga kes harian COVID-19 kembali reda.

Menerusi satu kenyataan, pemerhati politik, Ustaz Haji Omar Kassim menggesa semua pihak mengambil iktibar daripada insiden yang berlaku selepas PRN Sabah.

“Adalah kita ingin mengulangi PRN Sabah yang akhirnya menjadi asbab kenaikan kes secara mendadak dan berterusan beberapa bulan?

“Sekalipun sudah 90 peratus mendapat vaksin lengkap, DG (Ketua Pengarah Kesihatan) masih menggambarkan pelbagai varian baru masih wujud dalam komuniti,” katanya.

Terdahulu, rakyat meluahkan rasa bimbang berhubung risiko penularan COVID-19 akan meningkat sekiranya PRN Melaka diadakan.

Pergolakan politik di Melaka tercetus apabila kerajaan negeri di bawah pimpinan Datuk Seri Sulaiman Md Ali tumbang selepas empat Ahli Dewan Undangan Negeri (ADUN) kerajaan termasuk bekas Ketua Menteri Melaka, Datuk Seri Idris Haron mengumumkan hilang kepercayaan kepada kepemimpinan beliau.

Tiga ADUN yang lain adalah Datuk Nor Azman Hassan (BN-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Keputusan itu berikutan ketidakyakinan mereka terhadap beberapa keputusan kerajaan negeri yang `flip-flop’ serta tidak dilaksanakan dengan sempurna.

Setakat semalam, kerajaan memaklumkan akan membuat keputusan minggu depan sekiranya ada keperluan untuk menasihatkan Pemangku Yang di-Pertuan Agong mengisytiharkan darurat di Melaka supaya PRN ditangguhkan sementara waktu.


Anggota polis perlu ambil suntikan vaksin COVID-19

PASIR MAS, 6 Rejab 1442H, Khamis – Semua pegawai dan anggota Polis Diraja Malaysia (PDRM) diminta supaya mengambil suntikan vaksin COVID-19 yang dijangka bermula pada awal Mac depan, dalam usaha mengelakkan mereka dijangkiti penyakit itu.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abdul Rahim Jaafar berkata, ini kerana pasukan keselamatan itu merupakan antara petugas barisan hadapan yang amat terdedah dengan wabak itu sehingga boleh menjejaskan pelaksanaan penugasan.

“Buat masa ini kami sedang melakukan kajian dan kami tidak mahu ada anggota dijangkiti. Kalau kami tidak sihat macam mana mahu memberikan khidmat kepada orang ramai. Sebelum ini sudah ramai yang dijangkiti, malah ada yang meninggal dunia,” katanya kepada pemberita dalam Lawatan Op Benteng di Markas Taktikal Pasukan Gerakan Am (PGA) Lubok Setol di sini, hari ini.

Abdul Rahim berkata, proses pengedaran borang sedang dilaksanakan untuk anggota mengisi segala maklumat termasuk tahap kesihatan diri sebelum menerima suntikan vaksin secara berperingkat.

Katanya, bagaimanapun pegawai dan anggota polis juga diminta agar mengisytiharkan sebarang alahan atau penyakit yang dihidapi sebelum mengambil suntikan vaksin COVID-19.

Jelasnya, mereka yang mempunyai masalah kesihatan atau alahan serius tidak digalakkan menerima suntikan vaksin sejajar dengan saranan Kementerian Kesihatan (KKM) bagi mengelak sebarang implikasi yang tidak diingini.

Sementara itu, mengulas mengenai pembinaan 12 pos kawalan baru PGA di tebing Sungai Golok, Abdul Rahim berkata projek bernilai RM8.7 juta yang terletak dalam jajaran Projek Pembangunan Lembangan Bersepadu Sungai Golok itu dijangka siap pada 2023.

Menurutnya, Kementerian Dalam Negeri (KDN) juga telah meluluskan peruntukan untuk pembekalan keperluan asas seperti tilam, katil, bantal dan lain-lain kemudahan untuk kawasan anggota dengan peruntukan sebanyak RM700,000 bagi fasa pertama.

“Pada 2020, kerajaan juga telah membelanjakan sejumlah RM2.27 juta untuk pembaikan di lima pos barisan hadapan, empat pos sekat pintas, pos sekatan jalan raya (satu) dan dua kompeni taktikal (Komtak),” katanya. – Bernama


KWP jamin harga sewa Rumah Majlis lebih rendah daripada pasaran

KUALA LUMPUR, 24 Safar 1444H, Selasa – Kementerian Wilayah Persekutuan (KWP) memberi jaminan kadar sewa “Council Home” atau Rumah Majlis yang dibina di sekitar Kuala Lumpur adalah lebih rendah daripada harga pasaran.

Menterinya, Datuk Seri Dr Shahidan Kassim berkata usaha itu untuk membantu warga kota membuat simpanan wang bagi membeli kediaman sendiri di kemudian hari dan juga menjadi harta menguntungkan kepada Dewan Bandaraya Kuala Lumpur (DBKL).

“Rumah Majlis akan memberi peluang kepada warga kota yang berpendapatan rendah untuk duduk di rumah lebih selesa daripada keluasan sekarang 400 atau 500 kaki persegi kepada 800 kaki persegi dengan tiga bilik dan dua bilik air.

“Kadar sewa pula mesti separuh atau murah daripada harga pasaran semasa. Kalau harga pasaran sekarang RM1,500 hingga RM2,000, mereka perlu bayar separuh mungkin RM700 sahaja,” katanya pada sidang media selepas majlis pecah tanah Rumah Majlis Bandar Tun Razak, Cheras di sini hari ini.

Shahidan berkata DBKL menetapkan sasaran sebanyak 5,000 unit Rumah Majlis dibina pada tahun ini denga empat projek sedang berjalan, iaitu di Sungai Udang, Segambut; Bandar Tun Razak; Bandar Baru Sentul dan Taman Desa Seputeh.

Dua lagi projek yang dirancang ialah di Bandar Sri Permaisuri dan Sungai Besi, katanya.

Bagi pembinaan Rumah Majlis di Bandar Tun Razak, ia dilaksanakan di atas tanah milik DBKL yang akan menyediakan 702 unit kediaman dengan kos keseluruhan projek sebanyak RM200 juta. Turut disediakan ialah kemudahan pasar raya, pasar basah dan dewan serbaguna. – Bernama


Hapuskan rasa sangsi, syak wasangka dengan jaga sensitiviti

BANGI, 20 Muharam 1444H, Khamis – Belenggu syak wasangka dalam masyarakat boleh dibebaskan dengan pengetahuan sejarah dan identiti Malaysia sebagai negara bangsa.

Ia juga perlu disandarkan kepada penghayatan terhadap Rukun Negara sebagai falsafah negara, selain memahami apa itu Dasar Kebudayaan Kebangsaan yang menjadi asas budaya negara.

Pensyarah Universiti Teknologi MARA, Ahmad Farami Abdul Karim berkata, penghayatan ini melahirkan jati diri dan semangat sayangkan negara.

Turut terlahir ialah semangat muhibah kerana rakyat berkongsi identiti nasional.

“Justeru dalam usaha itu kita perlu berhati-hati dengan sentimen perkauman di media sosial. Tanpa kawalan ia mampu memecahbelahkan rakyat. Apatah lagi pada zaman ini media sosial sudah menjadi sebahagian kehidupan sebagai saluran maklumat.

“Namun ia juga mampu menjadi medan untuk menghasut, melepaskan kemarahan dan memecahbelahkan perpaduan,” katanya dalam artikel disiarkan Berita Harian hari ini.

Bagi menghapuskan rasa sangsi dan syak wasangka itu, Ahmad Farami berkata, ia harus dimulakan dengan belajar menerima perbezaan, menjaga sensitiviti kaum dan agama selain sentiasa mencari titik temu dalam kepelbagaian asal usul.

Hal ini bukan hanya memerlukan tekad tetapi pentingnya celik etika dan budaya, katanya.

Bahkan pengetahuan kenegaraan juga amat penting, selain tentunya kesedaran mengenai kedudukan Perlembagaan Persekutuan.

“Untuk melangkah menjadi negara maju kita tiada pilihan selain menghapuskan curiga dan prasangka dalam kalangan masyarakat. Ia boleh dibuat dengan kita mengambil inisiatif untuk memahami dan mempelajari perbezaan budaya dan agama di negara ini. Usaha itu juga perlu bersandarkan kepada toleransi dan saling menghormati.

“Hal inilah yang akan menjadi pemangkin perpaduan dan kesepaduan sosial. Itulah sebenarnya keutamaan kita pada waktu ini. Kepentingan negara adalah keutamaan yang melangkaui kepentingan diri dan kelompok sendiri,” katanya.


Akta baharu larang aktiviti merokok akan diperkenalkan: Khairy

PUTRAJAYA, 15 Rejab 1443H, Khamis – Akta baharu akan diperkenalkan bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005 atau dikenali sebagai Generational End Game, kata Menteri Kesihatan Khairy Jamaluddin.

Beliau berkata, pengenalan akta baharu tersebut akan dapat mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser dan menyumbang 22 peratus kematian akibat kanser.

Beliau juga berkata, kos untuk merawat penyakit kanser paru-paru akibat merokok dianggarkan RM132.7 juta.

“Bermakna jika anda berumur 17 tahun dan Parlimen meluluskan akta itu, anda tidak lagi dapat membeli sebatang rokok di negara ini,” katanya ketika berucap merasmikan sambutan Hari Kanser Peringkat KKM secara maya, hari ini.

Dalam pada itu, Khairy berkata, terdapat peningkatan kes kanser sebanyak 11 peratus di negara ini iaitu 115,238 kes bagi tempoh 2012 hingga 2016 berbanding 103,507 kes bagi tempoh 2007 hingga 2011.

Beliau berkata, dianggarkan setiap seorang daripada 10 lelaki dan setiap seorang daripada sembilan wanita berkemungkinan akan mendapat penyakit kanser.

Tiga jenis kanser yang paling kerap berlaku di Malaysia dalam kalangan lelaki ialah kolorektal atau usus besar (16.9 peratus), paru-paru (14.8 peratus) dan prostat (8.1 peratus).

Sementara dalam kalangan wanita adalah kanser payudara (33.9 peratus), dikuti dengan kanser kolorektal (10.7 peratus) dan kanser serviks (6.2 peratus).

Menurut Khairy, kematian akibat kanser merupakan sebab utama kematian di hospital-hospital swasta iaitu 34.95 peratus dan sebab kematian keempat di hospital Kementerian Kesihatan (KKM) iaitu 11.56 peratus.

Khairy berkata, pada tahun ini, kerajaan memperuntukkan RM137 juta untuk Perkhidmatan Radioterapi dan Onkologi dan jumlah tersebut tidak termasuk kos lain seperti pengimejan dan makmal untuk pengesahan diagnosa, pembedahan dan anesthesiologi, rehabilitasi dan perkhidmatan paliatif.

Pada sambutan Hari Kanser Peringkat KKM itu, Khairy turut melancarkan buku National Strategic Plan for Cancer Control Programme (NSPCCP) 2021-2025 dan buku National Strategic Plan for Colorectal Cancer (NSPCRC) 2021-2025.

Menurutnya, NSPCCP 2021-2025 mengandungi sasaran serta strategi bagi semua aspek kawalan kanser yang merangkumi Pencegahan, Pengesanan Awal, Diagnosa, Rawatan, Rehabilitasi, Penjagaan Paliatif, Rawatan Tradisional & Komplimentari (T&CM), Surveilan & Pemantauan (Registri Kanser), Penyelidikan dan Sumber Manusia.

NSPCRC 2021-2025 pula adalah subset daripada NSPCCP 2021-2025 dan merupakan pelan tindakan kanser kolorektal bagi peringkat KKM untuk mengawal kanser kolorektal, kanser kedua penting di Malaysia. – Bernama


Mufti Perak dimasukkan ke hospital akibat angin ahmar

IPOH, 4 Muharram 1442H, Ahad – Mufti Perak, Tan Sri Harussani Zakaria dilapor dimasukkan ke hospital selepas mengalami masalah angin ahmar.

Perkara tersebut disahkan oleh Exco Agama Islam dan Penerangan Perak, Mohd Akmal Kamarudin.

Mohd Akmal berkata, setakat ini, Harussani masih lagi dalam pemantauan rapi pihak hospital selepas dimasukkan Subuh tadi.

“Saya menyeru seluruh rakyat Perak dan rakyat di seluruh negara mendoakan kesejahteraan Tan Sri Mufti yang kita sayangi.

“Kita mendoakan agar beliau segera sembuh kerana khidmat beliau masih lagi diperlukan di negeri ini,” katanya seperti dilapor media tempatan, hari ini.

Beliau berkata, Harussani memerlukan rehat buat masa ini.

Harussani, 81, dilantik sebagai Mufti Perak pada tahun 1985 sehingga kini dan memegang pelbagai jawatan termasuk di peringkat Persekutuan


Kenyataan Zahid bercanggah dengan ucapan sebenar Presiden PAS

BANGI, 1 Rejab 1444H, Isnin – PAS hari ini membidas kenyataan Presiden UMNO, Datuk Seri Dr Ahmad Zahid Hamidi mengenai isu pemberian wang tunai oleh parti itu ketika Pilihan Raya Umum ke-15 (PRU15) yang dianggap sebagai sedekah oleh Tan Sri Abdul Hadi Awang.

Ketua Penerangan PAS Pusat, Khairil Nizam Khirudin berkata, kenyataan Ahmad Zahid jelas bercanggah dengan ucapan dan makna sebenar Presiden PAS.

“Sedangkan Presiden PAS ketika menjawab soalan media di Negeri Sembilan semalam (kelmarin) menyebut bahawa, undang-undang pilihan raya tidak membenarkan calon dan wakil calon memberikan sumbangan kepada pengundi, tetapi jika ada individu atau orang awam yang hendak memberikan sumbangan, terpulang kepada mereka sendiri.

“Adapun sumbangan orang awam tersebut tiada kaitan dengan calon, wakil calon atau PAS sebagai sebuah parti yang bertanding,” katanya dalam kenyataan, hari ini.

Dalam pada itu, beliau menegaskan PAS tidak pernah mengamalkan sebarang bentuk politik wang atau sogokan rasuah kepada pengundi.

“… berbanding pihak lain yang terkenal dengan amalan politik wang sama ada dalam pemilihan parti mahupun pilihan raya, dan tiada keabsahan moral untuk membangkitkan perkara ini,” katanya.

Sebelum ini, Ahmad Zahid menyelar sikap ‘double standard’ Abdul Hadi yang mempertahan tindakan pengagihan wang oleh segelintir individu kepada pengundi ketika PRU15 dengan mendakwa ia adalah sedekah.

Timbalan Perdana Menteri itu turut menasihati golongan ulama politik supaya tidak sesuka hati menukar hukum dan fatwa agama.

Katanya, tindakan itu boleh menyebabkan golongan tersebut tidak dihormati rakyat dan umat Islam sendiri.

“Kalau dia buat (dianggap) sedekah. Kalau kita bagi (dianggap) rasuah.

“Ulama ini jangan tukar-tukar hukum dan jangan tukar fatwa… akhirnya ulama politik tidak akan dihormati oleh rakyat dan oleh orang Islam,” katanya.


Surau, masjid di Sibu wujudkan ‘Almari Sedekah’

SIBU, 20 Zulkaedah 1442H, Khamis  – Surau dan masjid di sekitar daerah Sibu akan mewujudkan ‘Almari Sedekah’ bagi memberikan peluang kepada masyarakat untuk menderma barang-barang keperluan harian kepada golongan yang memerlukan.

Ahli Dewan Undangan Negeri Nangka Dr Annuar Rapaee berkata, program itu akan bermula Sabtu ini membabitkan Masjid Babusalam, Masjid Bahagia Jaya Teku, Surau Darul Islam, Surau Darul Ehsan, Surau Darul Hijrah, Surau Edruce dan Surau Maawa.

“Surau-surau lain akan dimasukkan ke dalam senarai program itu kemudian. Sesiapa yang ingin menyumbang atau memerlukan bantuan boleh menghubungi ahli jawatankuasa masjid dan surau yang berkenaan,” katanya dalam mesyuarat secara dalam talian bersama wakil masjid dan surau di sini hari ini.

Beliau berkata,  program berkenaan bertujuan membantu golongan yang terputus bekalan makanan selepas kehilangan punca pendapatan akibat pandemik COVID-19.

Dr Annuar yang juga penyelaras Jawatankuasa Pengurusan Bencana Bahagian Sibu berkata program itu terbuka kepada semua penduduk di Sibu dan hanya terhad kepada orang Islam. -Bernama


PKN Negeri Sembilan nafi terima dana RM8.6 juta

BANGI, 29 Rabiulawal 1442H, Ahad – Penggerak Komuniti Negara (PKN) Negeri Sembilan menafikan badan bukan kerajaan (NGO) itu menerima dana sebanyak RM8.6 juta daripada kerajaan Persekutuan.

Pengerusinya, Mohd Nazree Mohd Yunus berkata, kenyataan Ketua Pemuda DAP Perak serta Ketua Pembangkang, Datuk Seri Anwar Ibrahim yang membangkitkan isu dan tuduhan itu di dalam Parlimen adalah tidak tepat.

Mohd Nazree berkata, PKN adalah sebuah NGO, manakala Penggerak Komuniti Tempatan (PeKT) bersifat pentadbiran di bawah Kementerian Perumahan dan Kerajaan Tempatan (KPKT).

“… yang bertujuan membantu orang awam dalam sesuatu komuniti untuk bergiat aktif dalam kegiatan yang mendukung Dasar Komuniti Negara yang telah diluluskan oleh Kabinet pada 23 November 2018.

“… bermatlamat untuk mendaya komuniti di bawah KPKT yang telah dilancarkan pada 17 Februari 2019 oleh YAB Perdana Menteri pada ketika itu,” katanya dalam satu kenyataan hari ini.

Sebelum ini, Ketua Pemuda DAP Perak, Steven Chaw bersama pucuk pimpinan Pemuda Sosialis DAP (DAPSY) Perak serta Pemuda Pakatan Harapan (PH) Perak membuat laporan polis berhubung dana RM8.6 Juta kepada pertubuhan itu

Dakwa laporan berkenaan, dana itu kemudian diagihkan kepada 11 orang ahli jawatankuasa, dengan setiap seorang menerima RM780,000.

Terbaharu, PKN pada Jumaat membuat laporan polis berikutan dakwaan Steven berkenaan.


Pergelutan menuntut ilmu

MELIHAT seorang muslim yang berjaya melawan kelalaian dan terus beramal dengan penuh tekad dan tanggungjawab, bisa membangkitkan semangat para muslimin yang lain untuk berkorban dan beramal, kekuatan inilah yang dinamakan sebagai qudwah.

Seorang yang di wajahnya tampak siap-siaga beramal, dan dalam amalnya kelihatan kesungguhan memikul tanggungjawab adalah suatu fenomena yang melawan arus hawa nafsu moden.

Fenomena ini akan memercikkan rasa ingin berjuang di dalam jiwa-jiwa yang merasai sendiri bersama pejuang-pejuang ini.

Namun di suatu persimpangan, terdapat pergelutan yang akan dihadapi.

Kerana bukan sedikit mereka yang bersemangat dan penuh disiplin, ingin berjuang tetapi di akhirnya terpesong dan tidak mampu mengalirkan akhlak-akhlak hebat seorang pejuang ke tempat yang sepatutnya, pada kadar yang sepatutnya.

Sepertimana pandangan Ibnu Tayimiyah dan Ibnu Qayyim, syaitan akan menyesatkan manusia dengan syubhat terhadap satu-satu perkara.

Erti syubhat disini bukan semata ragu-ragu, tetapi melaksanakan sesuatu tanpa panduan dan pandangan yang jelas, mudah cerita tanpa ilmu yang mendalam.

Memanggil manusia ke jalanan, bersorak di dalam majlis, mengembara dan sebagainya padat dengan akhlak dan kualiti yang tinggi seperti bersemangat dan menuntut disiplin yang jitu.

Seorang yang mengembara perlu mempunyai disiplin dan semangat untuk meneruskan pengembaraan, begitu juga mereka yang berpanas di jalanan.

Semuanya menuntut jiwa yang mampu berkorban dan berdisiplin untuk tujuan-tujuan dan nilai-nilai tertentu.

Cuma jika diperhalusi, dakwah di jalan Allah bukan sahaja menuntut lahirnya jiwa yang bersemangat dan berkorban, tetapi menuntut kejelasan kemanakah semangat dan pengorbanan itu ingin disalurkan?

Setelah mengetahui tujuan yang jelas, perlu difahami pula apakah cara menuju tujuan tersebut?

Apakah kaedah yang dibenarkan dan langkah-langkah yang perlu diambil. Kesemua ini membentuk perincian kepada ilmu berkaitan kehidupan seorang pendakwah.

Jadi persoalan berkaitan di atas bagi menguji kefahaman seseorang individu “mengapakah turun ke jalanan?” “Apakah implikasi kepada mencapai tujuan?” “Adakah ada cara lain?” “Apakah kesan selama 50 tahun?”.

Seterusnya diperbahaskan pula berkaitan kefahaman jalan dakwah yang ingin dibawa, apakah implikasi dan kesan dari tindakan tersebut?

Adakah terbina kekuatan, ataupun melemahkan dakwah, atau bagaimana?

Semua perkara ini menuntut sebuah tahap kefahaman dan keilmuan yang mampu menolak syubhat, dan melaksanakan tuntutan dakwah dengan tepat.

Sebagai contoh, apabila berlaku peristiwa “Arab Spring”, ketika itu saya sendiri melihat di hadapan mata naiknya presiden Morsy, dan akhirnya beliau jatuh di tangan As-Sisi dan sekutunya.

Namun impak kepada Jamaah Ikhwan Muslimin dan Dakwah Salafiyah di Mesir amat terkesan.

Ketika itu, pimpinan Dr. Morsy adalah gabungan di antara dua kelompok Islamis ketika isu, gerakan Dakwah Salafiyah yang menyertai politik dan Ikhwan Muslimin serta pendokongnya.

Dr Morsy melantik Hisham Qandil, seorang tokoh di Dakwah Salafiyah ketika itu sebagai pemimpin kanan beliau selaku Perdana Menteri.

Namun, selepas beliau digulingkan oleh proksi Yahudi dan Amerika yang di barisan hadapannya Morsy, segala malapetaka dituding jari kepada Morsy, Ikhwan Muslimin dan sebahagian dakwah salafiyah.

Maka, operasi besar-besaran dilakukan dan ratusan ribu disumbat didalam penjara, ‘hilang’ dan tidak kurang pemimpin-pemimpin tinggi gerakan Islam yang menghembus nafas akhir di dalam penjara.

Pengajaran utama yang perlu dipelajari, disebalik membina jiwa yang kental dan semangat yang membara, adalah kedalaman fikiran dan strategi dalam mencapai sesuatu tujuan dan meletakkan tawakal pada tempatnya.

Inilah pergelutan ilmu dan kefahaman, bagaimana ingin membezakan sebuah ‘ijtihad’ atau pandangan yang masak berdasarkan risiko-risiko yang dibenarkan mengikut syarak, sejauh mana persediaan, sejauh mana pengawalan risiko kesemunya adalah pergelutan pada setiap lapis pendakwah.

Di dalam contoh “Arab Spring”, adakah para pendakwah perlu mengambil pengajaran kefahaman strategik yang mendalam dan tinggi atau cukup sekadar mengatakan ianya adalah takdir dan ujian?

Sedangkan, proses ijtihad yang dilakukan perlu dilihat semula adakah mempunyai ciri-ciri proses ijtihad yang bersungguh?

Ataupun masih pada mentaliti tawakal tanpa usaha? Semua perkara ini perlu diperhalusi dan dikoreksi, kerana seorang mukmin tidak jatuh ke dalam lubang yang sama dua kali!.

Dari sekecil-kecil pendakwah yang ingin membuat keputusan adakah ingin berdakwah di surau atau rumah ke rumah?

Sehinggalah kepada seorang pemimpin di dalam organisasi dakwah yang ingin membuat keputusan apakah strategi dakwah pada tahun ini akan mencapai suatu pencapaian yang hebat dalam tepmoh 100 tahun akan datang?.

Jika tersalah langkah, atau suatu langkah kurang efektif dalam mencapai tujuan, maka pasti akan kerugian kebaikan yang banyak, pasti akan rugi pengorbanan-pengorbanan yang dilakukan oleh seorang pendakwah.

Benarlah sabda Nabi Muhammad SAW:

مَنْ يُرِدِ اللَّهُ بِهِ خَيْرًا يُفَقِّهْهُ فِي الدِّينِ

“Sesiapa yang dikehendaki oleh Allah kebaikan padanya, maka pasti akan diberi kefaqihan di dalam agama,” (Bukhari :71, Muslim 1037)

Ibnu Tayimiyah mensyarahkan, hadis ini berdasarkan ayat Surah Taubah 122, dimana Allah menyebut “Tafaqquh di diin” kemudian terus menyambung dengan “memberi peringatan kepada kaumnya”, maka Ibnu Tayimiyah mengatakan maksud faqih di dalam agama adalah:

“Memahami maksud-maksud arahan-arahan dan larangan-larangan, dan manusia menuntut kesabaran padanya.. Maka fiqh dan faqih disini bermaksud menghalang (manusia dan diri) dari perkara haram, ATAU mengajak kepada perkara wajib,” (Himpunan Fatwa 20/210).

Maka faqih adalah suatu ciri penting pendakwah dalam memahami apakah yang sepatutnya dilakukan, dan perkara yang patut ditinggalkan, dan bukan sekadar berjalan melaksanakan apa-apa perkara yang dilihat rutin dan ‘menarik’ atas semangat dan berkorban tanpa bertanya “Adakah aku mengetahui dengan yakin bahawa ni adalah perkara yang sepatutnya dilakukan?”

Semua ini membawa kepada suatu kualiti pendakwah yang tinggi dimana tiada yang paling tinggi keinginan dan kesungguhan menuntut ilmu dalam setiap aspek samada strategi, fikrah, dakwah melainkan pendakwah, kerana dia memahami pendakwah yang paling memerlukan ilmu yang paling tinggi mengatasi segala insan di dunia.

Begitulah keinginan dan kesungguhan seorang yang ingin menjadi khalifah.

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


Pelarian Rohingya saman Facebook RM634 bilion

LOS ANGELES, 3 Jamadilawal 1443H, Rabu – Ratusan pelarian Rohingya menyaman Facebook AS$150 bilion (RM634 bilion) kerana mendakwa syarikat itu membuka ruang kebencian terhadap mereka di platform berkenaan.

Saman yang dikemukakan di mahkamah California itu menyatakan, algoritma digunakan Facebook mempromosikan maklumat palsu dan idea pelampau sehingga direalisasikan menjadi keganasan di dunia sebenar.

“Facebook seperti robot yang diprogramkan dengan misi tunggal iaitu untuk berkembang.

“Realitinya perkembangan Facebook yang didorong dengan ucapan kebencian, perpecahan dan maklumat palsu menyebabkan ratusan ribu hidup penduduk Rohingya musnah,” jelas dokumen mahkamah.

Penduduk etnik beragama Islam Rohingya itu berdepan dengan diskriminasi meluas di Myanmar yang mana mereka dipandang sebagai penceroboh walaupun berada dan menetap di negara itu sejak turun-temurun.

Sedangkan lebih 10,000 etnik Rohingya dibunuh secara kejam oleh tentera negara Myanmar.

Mereka tinggal di kem pelarian luas di negara jiran untuk meneruskan kehidupan.

Ramai lagi yang masih tinggal di Myanmar yang mana mereka tidak diberikan status kewarganegaraan, tertakluk kepada keganasan dan ditindas oleh junta tentera yang memerintah. – Agensi


Terimalah hakikat, realiti tidak mewajarkan PRU15

BANGI, 25 Jamadilawal 1442H, Sabtu – Pilihan Raya Umum ke-15 (PRU15) hanya wajar diadakan sekiranya terbukti berlaku penurunan penularan wabak COVID-19 secara drastik dan konsisten.

Namun cadangan supaya pilihan raya diteruskan juga dengan prosedur operasi standard (SOP) yang amat ketat dan tempoh kempen yang amat pendek masih boleh dipertimbangkan.

Walaupun begitu, Felo Penyelidik (Undang-Undang dan Perlembagaan), Universiti Teknologi Malaysia (UTM), Dr Muhammad Fathi Yusof mengingatkan bahawa setiap pilihan raya perlu memenuhi beberapa elemen asas bagi memastikan ia benar-benar tulen, demokratik dan telus.

Katanya, pengundi berhak untuk mendapat maklumat yang jelas berkaitan parti dan calon yang bertanding, sementara parti dan calon pula mempunyai hak untuk diberi ruang yang mencukupi dan adil untuk menyampaikan mesej mereka.

“Selain itu, sebarang bentuk SOP, walaupun ketat dan tegas, ia hanya berkesan dan berjaya jika wujud penguatkuasaan yang menyeluruh, adil dan cekap.

“Ringkasnya, persoalan sama ada wajar atau tidak PRU dalam masa terdekat ini bergantung kepada situasi jangkitan wabak COVID-19.

“Keputusan yang dibuat perlu bersandarkan perkiraan dari sudut kesihatan awam, kemampuan penguatkuasaan SOP, tahap pergerakan orang ramai waktu pengundian, dan imbangan antara keperluan amalan demokrasi dan penjagaan nyawa atau kesihatan rakyat. Ia bukan keputusan untuk kepentingan politik,” katanya dalam kenyataan hari ini.

Beliau menggesa kerajaan mewujudkan satu badan khas yang terdiri dari pihak-pihak yang mempunyai kepakaran untuk membuat keputusan termasuk dari pihak berkuasa kesihatan, Suruhanjaya Pilihan Raya (SPR), Polis Diraja Malaysia (PDRM) bagi mengesyorkan Kabinet yang kemudiannya, jika perlu mencadangkan pengisytiharan darurat kepada Agong.

Dalam kenyataan sama, Dr Fathi turut bersetuju mengenai pandangan segelintir pihak bahawa Perikatan Nasional (PN) adalah kerajaan paling rapuh.

“Ramai yang kata begitu. Saya pun setuju juga. Dalam keadaan tanpa wabak (dan tanpa banjir seperti sekarang) memang patut Parlimen dibubar segera. Biar ada mandat baru dari rakyat.

“Walaupun mandat baru belum menjamin wujud kerajaan yang kukuh, sekurang-kurangnya ada harapan untuk tamatkan kemelut politik yang tak berkesudahan ini.

“Tapi semua kena akur kehendak Allah. Kita sedang berdepan dengan COVID-19. Ketua Pengarah Kesihatan, Tan Sri Dr Noor Hisham Abdullah beberapa kali menyebut agar tidak diadakan pilihan raya dalam tempoh penularan wabak,” katanya.

Bahkan, bekas Ketua Pengarah Kesihatan, Tan Sri Dr Abu Bakar Suleiman mengetuai beberapa pakar kesihatan telah menyerahkan surat merayu kerajaan agar tidak mengadakan PRU dalam masa terdekat meskipun ada yang menginginkan sebaliknya.

“Beberapa tokoh politik giat mencanang idea bahawa PRU boleh dilaksanakan dengan selamat dalam tempoh COVID-19 ini. Bagi saya dalam hal ini, antara orang politik dan pakar kesihatan, tentunya yang lebih diyakini adalah pakar kesihatan.

“Pakar kesihatan bercakap berdasarkan realiti dan trend jangkitan serta risiko jika dilaksanakan PRU. Pengalaman sewaktu PRN di Sabah membuktikan akibat buruk mengadakan pilihan raya dalam situasi wabak,” katanya.


Polis rekod keterangan Mohamaddin selepas PRN Sabah

KUALA LUMPUR, 6 Safar 1442H, Khamis – Polis akan merakam keterangan calon Parti Warisan Sabah (Warisan) Datuk Mohamaddin Ketapi bagi membantu siasatan susulan kenyataannya bahawa pencerobohan di Lahad Datu, Sabah pada tahun 2013 adalah sandiwara.

Timbalan Pengarah (Siasatan/Perundangan) Jabatan Siasatan Jenayah (JSJ) Bukit Aman DCP Mior Faridalathrash Wahid berkata, proses rakaman percakapan itu mungkin dilaksanakan selepas Pilihan Raya Negeri (PRN) Sabah.

“Rakaman keterangan itu akan dilakukan pasukan Unit Siasatan Jenayah Terkelas (USJT) Bukit Aman yang berada di Sabah kerana penugasan sempena PRN.

“Keterangannya akan diambil di negeri berkenaan apabila keadaan mengizinkan,” katanya kepada Bernama

Beliau berkata, beberapa saksi lain akan turut dipanggil dalam masa terdekat bagi membantu siasatan berhubung perkara itu.

Kes disiasat mengikut mengikut Seksyen 505(b) Kanun Keseksaan serta Seksyen 233 Akta Komunikasi dan Multimedia.

Semalam, Timbalan Ketua Polis Negara Datuk Seri Acryl Sani Abdullah Sani berkata polis telah membuka kertas siasatan berhubung perkara itu dan sebanyak 72 laporan polis diterima di seluruh negara. – Bernama


Palestin takkan kompromi ‘godaan ekonomi’ Arab Saudi, UAE

GAZA, 27 Muharram 1442H, Selasa – Pemimpin Palestin memberitahu, pihaknya menerima ‘godaan ekonomi’ dari Arab Saudi dan Emiriah Arab Bersatu (UAE) supaya bersetuju keputusan terakhir bagi menormalisasikan hubungan dengan negara penjajah Israel.

Anggota Jawatankuasa Eksekutif Pertubuhan Pembebasan Palestin (PLO), Ahmed Majdalani yakin godaan negara Teluk itu adalah ‘dugaan palsu dan dibuat-buat bagi tujuan untuk mengelirukan negara Palestin.’

Serentak itu beliau meminta media Palestin ‘untuk tidak mempromosikan pembohongan berkenaan.’

“Tidak dapat dipastikan. Pemimpin Palestin tidak dalam posisi untuk berkompromi atau mencari resolusi setengah jalan,” katanya mengulas mengenai persoalan sama ada Pihak Berkuasa Palestin menerima langkah normalisasi Arab.

Pada 13 Ogos, UAE dan Israel mengumumkan perjanjian yang terajui AS untuk memulihkan hubungan termasuk membuka pejabat kedutaan di wilayah masing-masing.

Perjanjian damai kontroversi digelar Perjanjian Abraham itu menjadikan UAE sebagai negara ketiga yang menormalkan hubungan dengan Israel selepas Mesir (1979) dan Jordan (1994).

Pihak Berkuasa Palestin dan puak penentang mengecam perjanjian itu, dengan mengatakan ia tidak memenuhi kepentingan Palestin dan mengabaikan hak rakyat Palestin.

Majdalani menegaskan bahawa setiap langkah normalisasi yang dilakukan oleh negara Arab dianggap melanggar konsensus Arab serta perjuangan rakyat Palestin.

“Normalisasi Arab-Israel tidak hanya menyokong pendudukan Israel tetapi juga kempen pilihan raya Presiden Amerika Syarikat (AS)N, Donald Trump,” katanya.

UAE akan menandatangani ‘perjanjian damai’ baharu di Washington esok. Difahamkan, Perdana Menteri Israel, Benjamin Netanyahu dan Menteri Luar Arab, Mohamed Zayad dijangka akan mengetuai delegasi kedua-dua negara. – Agensi


Papan tanda Jawi: ‘Abang besar’ baru berdehem, Hang Soon laju bagi arahan

BANGI, 25 Rabiulakhir 1443H, Selasa – Pertubuhan-Pertubuhan Pembela Islam (PEMBELA) mempersoalkan tindakan Timbalan Menteri Pendidikan I campur tangan dengan begitu cepat selepas beberapa sekolah rendah bantuan kerajaan beraliran Cina di Pekan, Pahang menerima papan tanda nama sekolah baharu yang mempunyai tulisan Jawi dan tanpa aksara Cina.

Pengerusi PEMBELA, Haji Aminuddin Yahaya berkata, beliau berasa ‘kagum’ dengan kepantasan Senator Datuk Dr Mah Hang Soon bertindak apabila wakil bangsa mereka mengadu mengenai papan tanda itu.

“Isu papan tanda Jawi yang menjadi isu hangat terutamanya di akhbar-akhbar Cina baru-baru ini nampaknya sudah ‘membuahkan hasil’ buat mereka.

“Mereka hanya memerlukan beberapa wakil rakyat DAP buat kecoh di media dan ‘abang besar’ Dong Zong ‘berdehem’ sahaja.

“Laju sahaja timbalan menteri bertindak tanpa perlu fikir perasaan UMNO, PAS mahupun Bersatu apatah lagi memikirkan apa pendirian menteri sendiri. Kalau nak langgar, dia langgar sahaja.

“Saya kagum. Jika mereka mahukan sesuatu, mereka hanya perlu gertak sikit sahaja. Yang punyai kuasa terus bertindak,” katanya dalam satu kenyataan, hari ini.

Keadaan ini, katanya, membuatkan orang ramai mempersoalkan sama ada Timbalan Menteri Pendidikan I sudah tiada kerja lain yang lebih mustahak di kementerian.

“Saya rasa menteri sedang sibuk mengenai pembukaan semula sesi persekolahan yang perlukan pelbagai pertimbangan, kajian dan aturan-aturan teknikal yang rumit.

“Kasihan pula saya tengok Dr Radzi Jidin selaku Menteri Pendidikan yang dilihat tergapai-gapai menakhodai kementeriannya keseorangan ketika ini.

“Timbalannya pula, sibuk fikir hal papan tanda sekolah pula. Memanglah malang nasib Pak Menteri,” katanya.

Mengulas lanjut, beliau menegaskan, sepatutnya seorang timbalan menteri menjadi ejen membela polisi serta penguatkuasaan yang ditetapkan oleh kerajaan, selaras dengan falsafah pendidikan kebangsaan dan bukan sebaliknya.

“Saya terfikir, mungkin ada benarnya juga kata sesetengah orang, timbalan menteri memang skop kerjanya adalah untuk jaga sistem sekolah vernakular. Setiap kali Mah Hang Soon keluar berita, pasti mengenai sekolah vernakular,” katanya.

Hang Soon dilaporkan telah mengarahkan Jabatan Pendidikan Negeri (JPN) Pahang membina papan tanda baharu yang mengandungi aksara Cina dan Tamil, manakala papan tanda nama sekolah sedia ada tidak perlu diturunkan.

Bercakap kepada akhbar harian berbahasa Cina itu, beliau menjelaskan perkara berkenaan berpunca daripada dasar kerajaan Pahang di mana papan tanda agensi kerajaan perlu mengandungi tulisan Jawi.

“Pengarah bersetuju (dengan cadangan saya) dan juga bersetuju membenarkan kontraktor mengeluarkan papan tanda barharu dengan nama Cina dan Tamil untuk sekolah Cina dan Tamil.

“Jabatan pendidikan akan memasangnya selepas papan tanda baru siap,” katanya.


Keadaan 2 tahanan Palestin mogok lapar kini kritikal

RAMLA, 18 Zulhijjah 1443H, Isnin – Keadaan kesihatan dua tahanan Palestin di penjara negara haram Israel kritikal, selepas mogok lapar selama berminggu-minggu sebagai protes terhadap penahanan pentadbiran rejim Tel Aviv.

Ra’ed Rayyan, 27, berasal dari kampung Bayt Duqu berhampiran Baitulmaqdis yang diduduki, telah melancarkan mogok lapar selama 102 hari, lapor agensi berita rasmi Palestin, Wafa.

Rayyan kini ditahan di sebuah klinik di Penjara Ramla yang terkenal, dikatakan mengalami komplikasi kesihatan serius.

Seorang lagi tahanan, Khalil Awawdeh, 40, dari sebuah bandar di sekitar bandar al-Khalil (Hebron) yang diduduki Tebing Barat, telah melancarkan mogok lapar selama lebih dua minggu.

Bulan lalu, Awawdeh berbuka puasa pada hari ke-111 selepas diberi jaminan oleh Perkhidmatan Penjara Israel (IPS) bahawa penahanan pentadbirannya tidak akan diperbaharui.

Tetapi, dia meneruskan mogok lapar seminggu kemudian selepas pihak berkuasa negara pengganas Israel mengingkari janji mereka.

Dia dilaporkan mengalami sakit kepala, keletihan, penglihatan kabur, sakit sendi, degupan jantung tidak teratur, kerap muntah dan penurunan berat badan yang ketara.

Awawdeh, bapa kepada empat anak kini ditahan di hospital Israel Assaf Harofeh.

Israel telah diberi amaran tentang keadaan kesihatan yang semakin teruk kedua-dua tahanan itu kerana berdepan ancaman yang akan berlaku kepada nyawa mereka.

Aktivis Palestin berkata Israel ‘sedang mempraktikkan pembunuhan perlahan’ terhadap tahanan melalui ‘kecuaian perubatan.’

Terdapat beribu-ribu rakyat Palestin ditahan di penjara Israel.

Pertubuhan hak asasi manusia berkata, Israel melanggar semua hak dan kebebasan yang diberikan kepada tahanan oleh Konvensyen Geneva.

Tahanan Palestin secara berterusan melakukan mogok lapar secara terbuka dalam usaha untuk menyatakan kemarahan terhadap penahanan.

Pihak berkuasa penjara Israel mengekalkan tahanan Palestin dalam keadaan menyedihkan tanpa standard kebersihan yang betul.

Tahanan Palestin juga telah dikenakan penyeksaan, gangguan dan penindasan sistematik. – Agensi


MCA gesa kerajaan bina lebih banyak sekolah Cina

KUALA LUMPUR, 28 Jamadilakhir 1442H, Rabu – Setiausaha MCA Bahagian Rasah, Ng Kian Nam memuji Timbalan Menteri Pendidikan, Datuk Dr Mah Hang Soon atas peruntukan bagi penyelenggaraan dan pembaikan 16 Sekolah Menengah Cina, yang tepat pada masanya sebelum Tahun Baru Cina.

Susulan itu, Ng menggesa kerajaan untuk bersetuju membina lebih banyak sekolah Cina di kawasan perumahan baru, katanya seperti dilapor The Star.

Semalam, Mah mengagihkan RM100,000 kepada setiap 16 buah sekolah menengah menjadikan ia berjumlah RM1.6 juta

Peruntukan berkenaan adalah sebahagian daripada RM800 juta yang diperuntukkan untuk penyelenggaraan institusi yang berada di bawah Kementerian Pendidikan Malaysia (KPM) seperti yang diperuntukkan dalam Belanjawan 2021.

“Peruntukan ini tepat pada masanya kerana mereka boleh terus meningkatkan kemudahan dalam memastikan persekitaran pembelajaran yang selesa buat pelajar mereka,” katanya di laman Facebook pada Selasa.

Ng memuji Mah kerana menunaikan janjinya untuk memberikan peruntukan kewangan kepada sekolah-sekolah berkenaan, sambil menambah bahawa Mah juga berjanji akan terus membantu sekolah menyelesaikan masalah lain seperti isu kekurangan guru.

Pada tahun 2020 sahaja, Ng mengatakan, 65 sekolah Cina telah menerima peruntukan penyelenggaraan dari Kementerian Pendidikan, dengan menyatakan bahawa beberapa sekolah menerima lebih banyak dana daripada tahun-tahun sebelumnya.

Ng mendakwa, di bawah pemerintahan Pakatan Harapan (PH), peruntukan untuk sekolah Cina terhad kepada geran sehingga menyebabkan beberapa sekolah tidak mendapat peruntukan.

“Saya berharap Mah, yang telah mengambil alih jawatan Timbalan Menteri Pendidikan sejak Mac tahun lalu dapat memperbaiki penyelewengan pentadbiran secepat mungkin.

“Dulu, 81 sekolah Cina dilayan sama rata dan dana penyelenggaraan berkala diberikan setiap tahun mengikut keperluan sebenar,” katanya sepert dilapor The Star.

Ng juga mendesak kerajaan untuk memenuhi komitmennya menyusun semula atau menubuhkan lebih banyak sekolah Cina, sambil berkata, mereka juga harus menjaga status sekolah-sekolah ini termasuk menghormati kedaulatan dewan pengarah, mempromosikan budaya Cina, dan menyediakan lebih ramai guru.

“Saya percaya ini akan membantu mempromosikan pendidikan Malaysia yang pelbagai dan meningkatkan daya saing, untuk memastikan sekolah-sekolah ini memenuhi keperluan ibu bapa dan pelajar, serta dapat melahirkan pemimpin negara yang lebih berkualiti dalam pelbagai bidang,” katanya.


India: Seorang wanita berani mati panjat perigi demi air

NEW DELHI, 3 Zulkaedah 1443H, Jumaat – Satu rakaman video memaparkan seorang wanita memanjat perigi demi mendapatkan air di India tular, sekali gus menonjolkan krisis teruk di beberapa kawasan di negeri Madhya Pradesh.

Video tular berkenaan memaparkan wanita terbabit berani menuruni telaga tanpa bantuan tali untuk mendapatkan air.

Difahamkan, penduduk di kampung Ghusiya itu terpaksa mengambil langkah bahaya sebegitu selepas kebanyakan telaga dan kolam kering.

Beberapa kawasan lain di seluruh India turut menghadapi krisis air yang sama.

Video seumpama itu yang memaparkan rakyat India sanggup mempertaruhkan nyawa mereka untuk mendapatkan air kerap menjadi tular.

Pada April lalu, video sama menunjukkan seorang wanita turun ke dalam perigi di negeri Maharashtra untuk mendapatkan air.

Laporan global 2019 menyenaraikan India antara 17 negara yang berdepan tekanan krisis air.

Laporan itu berkata, negeri Madhya Pradesh, Punjab, Rajasthan, Uttar Pradesh, Gujarat, Uttarakhand dan Haryana adalah antara yang paling teruk dilanda krisis itu.

Di Madhya Pradesh, masalah kekurangan air adalah isu berulang setiap kali musim panas.

Kerajaan negeri telah menjanjikan bekalan air paip ke setiap kampung menjelang 2024, namun air minuman masih tidak dapat diakses oleh jutaan penduduk.

Rata-rata rakyat India di media sosial menyifatkan video tular itu sebagai menyayat hati dan mendesak pihak berkuasa untuk segera membantu kampung berkenaan.

India adalah pengekstrak air bawah tanah terbesar di dunia – ramai yang masih bergantung kepadanya untuk bekalan air harian mereka.

Tetapi hampir dua pertiga daripada daerah di negara ini terancam oleh kejatuhan paras air bawah tanah, kata Bank Dunia. – Agensi


Belanjawan 2020, komprehensif dan terkawal

BELANJAWAN 2021 yang dibentangkan mencatatkan rekod sebagai belanjawan terbesar dalam sejarah negara. Tetapi adakah ia cukup untuk menangani situasi ekonomi Malaysia yang sedang berperang mengawal penularan COVID-19.

2. Secara umumnya, ia adalah belanjawan komprehensif yang menyentuh semua sektor kritikal dalam masa memberi perhatian khusus kepada golongan yang terjejas teruk akibat pandemik COVID-19 iaitu B40 dan PKS.

3. Sungguhpun begitu, belanjawan 2021 tiada ‘wow factor’ (istimewa) yang boleh dibanggakan. Ini kerana:

i) Kerajaan masih lagi berkira-kira untuk berbelanja lebih kepada rakyat sebagai contoh; Bantuan Prihatin Rakyat tidak jauh beza dengan BRIM dan BSH dari sudut jumlah per keluarga walaupun jumlah kumulatif meningkat 1.5billion daripada tahun lepas.

ii) Pengeluaran akaun 1 KWSP hanya terhad kepada RM500 untuk 12 bulan. Ini merupakan duit simpanan pencarum sendiri dan bukannya bantuan bersasar kerajaan.

iii) Program Subsidi Upah bersasar terhad kepada RM600 setiap pekerja berkurang berbanding RM1,200 semasa Prihatin PKS Plus. Ini penting kerana dianggarkan 850 ribu orang akan kehilangan pekerja dan akan terus meningkat jika bantuan kerajaan tidak mencukupi.

4. Dalam tempoh yang sukar ini, kerajaan perlu bersifat pemurah dengan memberikan lebih banyak duit secara terus kepada golongan yang susah dan terkesan dengan COVID-19 supaya mereka dapat berbelanja dan seterusnya merangsang ekonomi.

5. Ini juga boleh dilihat apabila kerajaan cuba untuk mengurangkan kadar defisit daripada 6 peratus kepada 5.4 peratus menggambarkan seolah-olah kerajaan amat berhati-hati dalam perbelanjaan. Kemungkinan teori ekonomi berkenaan defisit adalah tidak relevan dalam mendepani situasi yang luar biasa ini.

6. Namun ada beberapa inisiatif yang harus dipuji seperti memperkukuhkan sektor pertanian dan pendigitalan yang amat perlu dalam menghadapi situasi COVID- 19.

Ustaz Ibrahim Hassan al-Hafiz
Pemerhati politik


Jangan fokus kemajuan ekonomi hingga abai kedaulatan tanah air

PEMBUNUHAN bekas PM Jepun, Shinzo Abe yang merupakan PM paling lama pernah berkhidmat di negara itu amat mengejutkan dunia.

2. Ramai menyebut-nyebut tentang Abenomics walaupun sesetengah sarjana mempersoalkan kejayaan strategi tersebut dalam memacu ekonomi Jepun.

3. Namun tiada siapa boleh mempertikaikan sumbangan beliau dalam mempertahankan kedaulatan negara (national sovereignty) terutama berkaitan Article 9 dalam Perlembagaan Jepun.

4. Article 9 merupakan perkara dalam Perlembagaan Jepun yang dipaksakan oleh AS selepas WWII, iaitu Jepun tidak boleh membangunkan kekuatan ketenteraan dan tidak boleh menggunakan sebarang tindakan ketenteraan termasuk untuk mempertahankan negara mereka sendiri dalam menyelesaikan konflik antarabangsa.

5. Di sinilah kebijakan Shinzo Abe terserlah apabila beliau berjaya meluluskan terjemahan semula terhadap Article 9 yang memberikan kuasa lebih besar kepada Japan Self-Defence Forces (pasukan tentera alternatif) dalam mempertahankan kedaulatan Jepun di persada antarabangsa.

6. Kini Jepun tersenarai sebagai kuasa tentera ke-5 terkuat dunia selepas AS, Russia, China dan India. Jepun juga berada di tempat ke-6 dalam senarai negara yang paling banyak berbelanja untuk tujuan ketenteraan.

7. Pemimpin negara kita sebaliknya terlalu memberikan fokus terhadap kemajuan ekonomi sehingga mengabaikan kedaulatan tanah air. Contohnya membawa masuk ratusan bilion projek pembangunan dari China tanpa memikirkan kesan penjajahan ekonomi negara itu terhadap Malaysia.

8. Sri Lanka sebagai contoh telah menjadi mangsa. Kita jangan termasuk ke dalam perangkap yang sama!

Ir Ts Muhammad Lukman Al Hakim
Setiausaha Agung BERJASA


Lima negeri beralih ke Fasa Dua PPN

PUTRAJAYA, 22 Zulkaedah 1442H, Sabtu  –  Perlis, Kelantan, Perak, Pahang dan  Terengganu beralih ke Fasa Dua Kawalan Pergerakan dalam Pelan Pemulihan Negara (PPN) mulai Isnin ini.

Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat berdasarkan nilai ambang di negeri-negeri berkenaan yang telah berjaya dicapai.

Beliau mengumumkan perkara itu pada sidang media bersama Menteri Kewangan Tengku Datuk Seri Zafrul Tengku Abdul Aziz di sini hari ini.

Tiga indikator perlu dipatuhi bagi membolehkan peralihan kepada Fasa Dua PPN iaitu purata kes harian COVID-19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus. -Bernama


Segerakan subsidi, selamatkan penternak ayam daripada gulung tikar: FLFAM

Oleh Zuhayati Yazid

BANGI, 8 Rejab 1443H, Khamis – Pemberian subsidi kerajaan seawal mungkin diyakini mampu menyelamatkan lebih ramai penternak ayam daripada mengalami kerugian sehingga terpaksa gulung tikar.

Demikian kata Penasihat Persekutuan Persatuan-Persatuan Penternak Malaysia (FLFAM), Datuk Jeffrey Ng yang menjelaskan ramai penternak terkesan sehingga memaksa mereka berhutang untuk terus bertahan.

Katanya, penternak tidak akan mengalami kerugian besar sehingga terpaksa gulung tikar sekiranya kerajaan bertindak lebih awal.

“Kita yakin sekiranya kerajaan bertindak lebih awal, ia dapat menyelamatkan lebih ramai penternak-penternak ayam yang selama ini berjuang sendiri.

“Selama ini mereka berdepan masalah berikutan pulangan jualan di bawah modal, menanggung kos penternakan tinggi dan membebankan, tetapi tiada pilihan kerana harga siling ditetapkan pihak berwajib.

“Ada juga yang terpaksa berhutang dengan pembekal terutama ketika pelaksanaan Perintah Kawalan Pergerakan (PKP) lalu,” katanya kepada Ismaweb.net, hari ini.

Kabinet, semalam bersetuju memberi subsidi harga ayam dan telur ayam kepada penternak sepanjang tempoh pelaksanaan Skim Kawalan Harga Keluarga Malaysia (SKHKM).

Menteri Pertanian dan Industri Makanan, Datuk Seri Dr Ronald Kiandee berkata, penternak akan menerima subsidi 60 sen sekilogram bagi ayam hidup dan ayam bulat, dan 5 sen bagi sebiji telur ayam tanpa mengira kategori.

Jeffrey Ng menyambut baik pemberian subsidi itu, namun menggesa kerajaan memberikannya secepat mungkin dalam usaha menangani isu kenaikan harga bahan makanan itu di pasaran.

“FLFAM menyambut baik keprihatinan kerajaan yang bersetuju memberikan subsidi harga ayam dan telur ayam kepada penternak cuma masalahnya ialah bila subsidi itu akan diberikan?,” soalnya.

Beliau berkata, ramai yang masih menunggu mekanisme pemberian subsidi berkenaan.

“Sekiranya terpaksa tunggu terlalu lama subsidi yang dijanjikan, pengusaha industri ini akan lebih terkesan.

“Justeru, kami berharap kerajaan dapat segerakan pemberian subsidi ini,” katanya.

Pada masa sama, Jeffrey berkata, subsidi terbabit penting bagi membantu penternak menampung kos penternakan ayam termasuk pembelian dedak dan anak ayam.


Menang, kalah kes kebun haram tanah Pahang masih dalam bahaya

BANGI, 17 Rabiulakhir 1442H, Khamis – Keputusan Mahkamah Tinggi Kuantan pada 9 Disember ini bakal menentukan nasib pekebun haram durian Musang King, sama ada dihalau keluar atau pun sebaliknya.

Menjelang enam hari keputusan kes pencerobohan itu, Presiden Ikatan Muslimin Malaysia (ISMA), Haji Aminuddin Yahaya menyifatkan menang atau kalah, tanah di serata negeri Pahang masih dalam bahaya.

Ini kerana dakwanya, isu pencerobohan tanah di Raub hanyalah sebahagian daripada banyak kes yang berlaku, tetapi dipandang sepi.

“Apa-apa pun, keputusan ini akan menentukan sama ada pekebun haram itu boleh terus menanam dan mengaut hasil durian Musang King itu atau tidak.

“Dengan kata lain, apakah mereka akan dihalau atau tidak,” katanya dalam kenyataan, hari ini.

Sebelum ini, Hakim Mahkamah Tinggi, Datuk Zainal Azman Ab Aziz menetapkan 9 Disember ini untuk pendengaran kes semakan kehakiman yang difailkan 111 pekebun durian Raub, bagi mengetepikan notis pengosongan tanah yang dikeluarkan kerajaan Pahang terhadap mereka.

Keputusan itu dibuat setelah mendengar hujah kedua-dua pihak plaintif yang diwakili peguam, Siew Choon Jern dan Brendan Siva serta responden-responden yang diwakili Peguam Kanan Persekutuan, Noor Fadzila Ishak dalam sebutan kes pada 28 Oktober lalu.

Kegiatan pencerobohan 4,400 hektar tanah di Raub itu menyebabkan kerajaan Pahang mengalami kerugian kira-kira RM30 juta dalam tempoh 10 tahun melalui hasil cukai dari kebun haram termasuk kawasan hutan simpan.


COVID-19: Kes pulih lebih tinggi daripada positif baharu hari ini

KUALA LUMPUR, 14 Rabiulakhir 1442H, Isnin – Kes pulih COVID-19 hari ini mengatasi angka kes positif dengan 2,112 kes sembuh dilaporkan, manakala kes baharu berjumlah 1,212 kes.

Ketua Pengarah Kesihatan Tan Sri Dr Noor Hisham Abdullah berkata ini menjadikan jumlah kumulatif kes sembuh sepenuhnya daripada COVID-19 adalah 54,759 kes, iaitu 83.4 peratus daripada jumlah keseluruhan kes.

Daripada jumlah kes baharu pula, 1,203 kes adalah penularan dalam negara dengan sembilan lagi adalah kes import yang mendapat jangkitan dari luar negara.

“Selangor melaporkan kes harian tertinggi iaitu 402 kes (33.2 peratus), dengan 308 kes (76.6 peratus) adalah daripada kluster-kluster dan saringan kontak rapat COVID-19 yang giat dijalankan di lapangan.

“Ia diikuti dengan Sabah sebanyak 326 kes (26.9 peratus) dan Negeri Sembilan 141 kes (11.6 peratus),” katanya ketika sidang media mengenai perkembangan COVID-19 di Putrajaya hari ini.

Beliau berkata 101 kes (8.3 peratus) yang dilaporkan pula adalah berkaitan kluster-kluster di Pusat Tahanan Sementara (PTS) dan penjara yang membabitkan Kluster PTS Sibuga (65 kes), Kluster Tembok (23 kes), Kluster PTS Tawau (lapan kes), Kluster Matambai (tiga kes), dan satu kes masing-masing bagi Kluster Penjara Seberang Perai serta Kluster Penjara Sandakan.

“Ini menjadikan jumlah kes positif COVID-19 di Malaysia sebanyak 65,697 kes, manakala jumlah kes aktif dengan kebolehjangkitan COVID-19 pula adalah 10,578 kes,” katanya.

Hari ini juga mencatat pertambahan tiga kes kematian akibat COVID-19, kesemuanya lelaki, menjadikan jumlah kumulatif kes kematian COVID-19 di Malaysia adalah sebanyak 360 kes (0.55 peratus daripada jumlah keseluruhan kes).

“Lelaki pertama dari Kedah berusia 66 tahun dan mempunyai penyakit bawaan darah dan rendah imuniti, menakala lelaki kedua di Labuan berusia 58 tahun, mempunyai penyakit darah tinggi serta gout, dan lelaki ketiga berusia 22 tahun di Sabah yang mempunyai latar belakang penyakit darah tinggi serta buah pinggang kronik,” katanya.

Sehingga kini terdapat 113 kes positif COVID-19 yang sedang dirawat di Unit Rawatan Rapi (ICU), dengan 42 kes memerlukan bantuan pernafasan. – Bernama


Lim Guan Eng, Pang Li Koon mengaku tak bersalah tuduhan rasuah

BUTTERWORTH, 21 Zulhijjah 1441H, Selasa – Bekas Ketua Menteri Pulau Pinang Lim Guan Eng dan ahli perniagaan Phang Li Koon dihadapkan ke Mahkamah Sesyen di sini hari ini atas pertuduhan rasuah.

Lim, 60, dan Phang, 48, masing-masing mengaku tidak bersalah selepas pertuduhan dibacakan di hadapan Hakim Ahmad Azhari Abdul Hamid.

Lim didakwa sebagai seorang pegawai badan awam iaitu Ketua Menteri Pulau Pinang dan Pengerusi Lembaga Tawaran Perbadanan Pembangunan Pulau Pinang (PDC), telah menggunakan kedudukan untuk suapan, iaitu wang berjumlah RM372,009 bagi isterinya Betty Chew Gek Cheng melalui syarikat Excel Property Management & Consultancy Sdn Bhd.

Lim didakwa melakukan kesalahan itu dengan cara mengambil tindakan memastikan syarikat Magnificent Emblem Sdn Bhd ditawarkan Jemputan Cadangan Perkampungan Pekerja di Lot 631, Mukim 13, Juru, Seberang Perai Tengah dan Sebahagian Lot 282, Mukim 13, Batu Kawan, Seberang Perai Selatan, Pulau Pinang bernilai RM11,610,000 yang Chew secara tidak langsung mempunyai kepentingan.

Ahli Parlimen Bagan itu dituduh melakukan kesalahan tersebut antara 19 Ogos 2013 dan 3 Mac 2016, di pejabat Ketua Menteri Pulau Pinang, Tingkat 28, Komtar, di George Town, Pulau Pinang.

Pertuduhan dikemukakan di bawah Seksyen 23(1) Akta Suruhanjaya Pencegahan Rasuah Malaysia 2009 (SPRM) yang boleh dihukum di bawah Seksyen 24(1) akta sama yang membawa hukuman penjara selama tempoh tidak melebihi 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 mengikut mana-mana yang lebih tinggi, jika sabit kesalahan.

Phang pula didakwa telah bersubahat dalam pelakuan kesalahan oleh Lim dalam melakukan perbuatan itu di tempat dan tarikh sama dan boleh dihukum di bawah seksyen dan hukuman sama.

Chew, 56, pula mengaku tidak bersalah atas tiga pertuduhan melibatkan diri dalam pengubahan wang haram dengan menerima wang berjumlah RM372,009 daripada sebuah syarikat ke akaun bank miliknya.

Bagi ketiga-tiga pertuduhan, wanita itu didakwa telah melibatkan diri dalam pengubahan wang haram, dengan menerima wang masing-masing berjumlah RM87,009; RM180,000 dan RM105,000 yang merupakan hasil daripada aktiviti haram daripada syarikat Excel Property Management & Consultancy Sdn Bhd yang telah dimasukkan ke dalam akaun Public Bank Berhad miliknya.

Beliau dituduh melakukan kesalahan itu pada tarikh berbeza antara 7 Oktober 2013 dan 4 Ogos 2014, 3 September 2014 dan 11 Ogos 2015 serta pada 4 September 2015 dan 3 Mac 2016 di Public Bank Berhad, Cawangan Taman Melaka Raya, Melaka.

Pertuduhan dikemukakan di bawah Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang boleh dihukum di bawah Seksyen 4(1) akta sama yang membawa hukuman denda tidak melebihi RM5 juta atau penjara tidak melebihi lima tahun atau kedua-duanya, jika sabit kesalahan. – Bernama


MARA longgarkan bayaran balik pinjaman kepada mangsa banjir

BANGI, 19 Jamadilawal 1443H, Jumaat – Majlis Amanah Rakyat (MARA) memberi kelonggaran untuk penjadualan semula bayaran balik pinjaman pelajaran kepada mereka yang terbabit dengan bencana banjir yang melanda beberapa negeri, baru-baru ini.

Kelonggaran itu turut diberikan kepada peminjam perniagaan, selain pengecualian bayaran sewaan premis perniagaan kepada peniaga yang terjejas.

Menteri Pembangunan Luar Bandar, Datuk Seri Mahdzir Khalid berkata, permohonan terhadap kelonggaran itu boleh dibuat melalui Pejabat MARA negeri atau daerah yang berhampiran.

“Bagi mereka yang menjadi mangsa banjir dan terkesan dengan bencana itu, mereka boleh memohon kelonggaran tersebut dengan menghubungi Pejabat MARA Negeri atau Daerah berhampiran.

“Insentif ini merupakan tanda keprihatinan MARA terhadap kepayahan dan kerugian yang ditanggung oleh penerima kemudahan yang terjejas akibat bencana tersebut,” katanya dalam kenyataan, hari ini.

Beliau berkata, buat masa ini MARA juga tidak akan meneruskan sebarang tindakan penguatkuasaan ke atas peminjam kemudahan yang terkesan dengan bencana banjir kali ini.

Bagi penyewa premis perniagaan MARA pula, pertimbangan pengecualian bayaran sewa adalah berdasarkan kerosakan dan kerugian yang ditanggung oleh penyewa.

“Saya berharap insentif ini sedikit sebanyak akan dapat meringankan beban peminjam terutamanya usahawan dalam memulihkan kembali operasi dan aliran tunai syarikat.

“Kita juga amat bersimpati dengan musibah bencana banjir yang melanda kali ini dan berharap agar semua mangsa yang terkesan dapat bersabar dengan ujian yang terpaksa dihadapi ini,” katanya.

Mereka yang berkenaan boleh mendapatkan maklumat lanjut berkaitan insentif bencana banjir ini, boleh layari laman sesawang http://www.mara.gov.my.


‘Hentikan genosid’ wanita Uyghur bantah China bina kem tahanan

ISTANBUL, 26 Rejab 1442H, Rabu – Ratusan wanita Uyghur di Istanbul mengadakan tunjuk perasaan beramai-ramai bagi membantah tindakan China yang mewujudkan kem tahanan di wilayah Xinjiang.

Bantahan yang dilakukan pada Selasa itu juga bersempena dengan Hari Wanita Antarabangsa.

Media tempatan melaporkan, para penunjuk perasaan berkumpul di hadapan Konsulat China dengan melaungkan ‘Hentikan genosid’ dan ‘Tutup kem’.

Sementara itu, peguam antarabangsa yang juga aktivis hak asasi manusia, Gulden Sonmez dalam sidang media berkata: “Kami adalah suara untuk wanita Uyghur. Kami menentang pembunuhan itu.”

Wilayah Xinjiang yang juga dikenali sebagai Turkistan Timur diduduki oleh kira-kira 10 juta orang penduduk Uyghur.

Etnik minoriti muslim itu telah lama menuduh rejim China melakukan diskriminasi budaya, agama dan ekonomi.

China telah meningkatkan sekatannya di rantau berkenaan dalam dua tahun terakhir, termasuk melarang kaum lelaki membela janggut dan mengharamkan wanita memakai tudung.

Sehingga kini, sejuta orang atau sekitar tujuh peratus daripada populasi muslim di Xinjiang telah dipenjara di kem tahanan, menurut pegawai Amerika Syarikat (AS) dan ahli Pertubuhan Bangsa-Bangsa Bersatu (PBB).

Laporan Human Rights Watch (HRW) pada 2018 memperincikan kempen pemerintah China mengenai penahanan, penyeksaan, indoktrinasi politik paksa serta pengawasan ke atas umat Islam di Xinjiang.

Bagaimanapun, China berulang kali menafikan tuduhan bahawa mereka mengendalikan kem tahanan, sebaliknya menegaskan kononnya kem berkenaan bertujuan mendidik semula etnik Uyghur. – Agensi


Najib boleh bawa keluar maksimum 100,000 sebulan

KUALA LUMPUR, 7 Rejab 1443H, Rabu – 1Malaysia Development Bhd (1MDB) dan satu anak syarikatnya memperoleh perintah injunksi daripada Mahkamah Tinggi di sini untuk menghalang Datuk Seri Najib Tun Razak melupus atau mengurangkan nilai mana-mana asetnya di Malaysia sehingga US$681 juta.

Berdasarkan dokumen yang diperoleh media, injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman.

Sekiranya Najib memerlukan lebih daripada jumlah tersebut, beliau perlu mendapatkan kebenaran bertulis daripada peguam1MDB dan Global Diversified Investment Company Limited (sebelum ini dikenali sebagai 1MDB Global Investments Limited).

Keputusan itu dibuat Pesuruhjaya Kehakiman Atan Mustaffa Yussof Ahmad dalam prosiding dalam talian semalam selepas membenarkan permohonan injunksi mareva ex-parte (sebelah pihak) yang dipohon 1MDB dan Global Diversified yang merupakan plaintif pertama dan kelima dalam kes saman 1MDB terhadap Najib dan beberapa yang lain.

Injunksi mareva adalah perintah menghalang seseorang daripada melupuskan harta sementara kes sedang berjalan.

Perintah itu juga menyatakan, Najib mestilah membuat pendedahan secara bertulis kepada 1MDB dan Global Diversified berhubung asetnya sehingga pada nilai US$681 juta sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.

Beliau hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima.

Jika keseluruhan nilai bebas daripada gadaian atau apa-apa sekuriti asetnya di negara ini melebihi jumlah US$681 juta, Najib boleh mengalihkan atau melupuskan aset itu asalkan jumlah nilai tanpa beban kekal berjumlah tidak kurang daripada US$681 juta.

Perintah tersebut juga menyatakan bahawa mana-mana individu dalam prosiding ini atau sebaliknya, yang dimaklumkan mengenai perintah berkenaan tidak seharusnya membantu atau membenarkan pelanggaran perintah di mana mereka boleh dikenakan tindakan menghina mahkamah jika berbuat demikian.

Perintah itu berkuat kuasa sehingga mahkamah mendengar permohonan injunksi inter-parte (dua pihak) pada 21 Feb.

Seorang peguam Tetuan Skrine yang mewakili 1MDB ketika dihubungi mengesahkan keputusan mahkamah itu.

Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas Peguam 1MDB), Casey Tang Keng Chee (bekas Pengarah Eksekutif 1MDB), Vincent Beng, Radhi Mohamad (Ketua Pegawai Operasi 1MDB) sebagai defendan.

Turut dinamakan sebagai defendan iaitu Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas Ketua Pegawai Eksekutif SRC International Sdn Bhd).

Saman US$8 bilion itu adalah satu daripada 22 saman sivil yang difailkan untuk menuntut lebih US$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu. – Najib


Menteri, Peguam Negara bertemu PM pagi ini?

PETALING JAYA, 27 Zulkaedah 1442H, Khamis – Beberapa kenderaan yang dipercayai membawa menteri dan Peguam Negara dilihat memasuki kediaman Perdana Menteri, Tan Sri Mahiaddin Yassin di Bukit Damansara, Kuala Lumpur, pagi ini.

Kediaman Mahiaddin dilaporkan menjadi tumpuan sejak awal pagi tadi, dengan kenderaan dilihat masuk pada jam 9.40 pagi.

Portal Malaysian Gazette yang melaporkan perkara itu, bagaimanapun, tidak menyebut siapa menteri berkenaan.

Presiden UMNO, Datuk Seri Dr Ahmad Zahid Hamidi pada awal pagi Khamis mengumumkan bahawa parti itu secara rasmi menarik sokongan daripada kerajaan Perikatan Nasional (PN) dengan serta-merta.

Ahmad Zahid berkata, penarikan sokongan itu berlaku kerana PN gagal memenuhi tujuh syarat yang digariskan oleh Setiausaha UMNO ketika kerajaan mengangkat sumpah pada 11 Mac tahun lalu.

UMNO mempunyai 38 Ahli Parlimen dalam 222 anggota Dewan Rakyat.


Isu Port Dickson: MB Negeri Sembilan ‘cakap tak serupa bikin’

Oleh Siti Hafidah Abd Ghaffar

BANGI, 12 Syaaban 1443H, Selasa – Menteri Besar Negeri Sembilan, Datuk Seri Aminuddin Harun disifatkan sebagai ‘cakap tak serupa bikin’ apabila menyarankan bangsa Melayu untuk memartabatkan bahasa kebangsaan.

Ini kerana beliau sendiri sukar untuk memberi lampu hijau berhubung cadangan pihak tertentu supaya Port Dickson digantikan dengan nama asalnya iaitu Tanjung.

Sebelum ini, Profesor Sejarah Sosial dan Intelektual di Institut Ketamadunan dan Pemikiran Islam (Istac), Universiti Islam Antarabangsa Malaysia (UIAM), Prof Datuk Dr Ahmad Murad Merican mencadangkan, Port Dickson perlu kembali kepada nama asalnya sebelum zaman penjajahan.

Ia muncul selepas melihat usaha penukaran nama Bukit St Paul kepada Bukit Melaka di Melaka, baru-baru ini.

Bagaimanapun bagi Aminuddin, perkara tersebut perlu dilihat daripada rasionalnya memandangkan nama Port Dickson itu sendiri sudah terkenal dengan produk pelancongan.

“Port Dickson itu sendiri sudah terkenal sebagai lokasi pelancongan, kalau diubah sudah pastinya memberikan kesukaran untuk ‘menjual’ semula nama baharu ia akan ambil masa, untuk menjenamakannya juga bukan mudah.

“Mereka boleh mencadangkan tetapi pada dasarnya untuk menjual nama bukannya mudah. Seperti kita lahirkan sesuatu yang baharu dan terus kenalkan kepada luar, itu yang harus kita fahami,” katanya.

Mengulas perkara itu, Naib Ketua Pemuda Ikatan Muslimin Malaysia (ISMA), Soufi Anual berpendapat, sekiranya seseorang pemimpin serius untuk mengangkat tamadun serta berbangga dengan bahasa Melayu, tindakan untuk menukar kepada nama asal bukan perkara sukar.

“Memang ada implikasi. Sign board (papan tanda) kena tukar. Memang akan ambil masa tapi bukanlah kali pertama kita nak buat pun.

“Sudah banyak tempat pun telah ditukar. Jadi kenapa nak berbangga dan mengekalkan nama Port Dickson itu,” katanya ketika dihubungi Ismaweb.net, hari ini.

Atas sebab itu, beliau menyifatkan jawapan yang diberikan Menteri Besar berhubung cadangan penukaran nama itu sebagai lemah.

Justeru, Soufi melihat Aminuddin tidak lagi layak menggalas tanggungjawab sebagai pemimpin nombor satu negeri susulan daripada sikap yang dipamerkan.

“Kalau betul rakyat Malaysia yang bangga dengan nilai jati diri, warga yang berjiwa merdeka sepatutnya tidak leceh untuk tukar yang penting kena ‘endorse’ sebagai Menteri Besar.

“Kita nak tukar nama itu pun untuk memartabatkan bahasa Melayu,” katanya.

Pautan terdahulu;


‘Kekalahan BN beban bersama, Zahid tak perlu letak jawatan’

BANGI, 27 Muharam 1445H, Isnin – Tindakan menuding jari dan mendesak Presiden Barisan Nasional (BN), Datuk Seri Ahmad Zahid Hamidi meletakkan jawatan susulan prestasi buruk parti dalam Pilihan Raya Negeri (PRN), bukanlah jalan penyelesaian terbaik.

Ahli Majlis Kerja Tertinggi (MKT) UMNO, Datuk Dr Mohd Puad Zarkashi berkata, kekalahan teruk yang ditanggung BN ketika ini perlu ditanggung semua pihak, selain UMNO perlu berusaha untuk mendapatkan semula sokongan orang Melayu.

“Jangan menuding jari. Ia beban bersama. Mendesak Zahid letak jawatan bukan penyelesaian. Semua bertanggungjawab. UMNO perlu dapat balik sokongan orang Melayu.

“Menteri-menteri UMNO mesti serius menjayakan agenda Melayu dan rakyat. Kuasa di tangan mereka,” katanya dalam catatan Facebook, hari ini.

Serentak itu, Puad turut menasihatkan UMNO untuk terus kekal dan mengukuhkan perpaduan di dalam kerajaan campuran yang dipimpin Perdana Menteri, Datuk Seri Anwar Ibrahim.

“Sebab itu UMNO mesti kekal dalam kerajaan perpaduan. PH-BN perlu mengukuhkan kerjasama.

“Zahid sesuai pikul misi ini. Dia tidak perlu letak jawatan. Jangan melatah,” katanya.

Pada masa sama, beliau membidas Pengerusi Perikatan Nasional (PN) yang meminta Presiden UMNO itu meletak jawatan susulan kekalahan teruk parti berkenaan pada PRN, Sabtu lalu.

“Muhyiddin angkuh bila suruh Zahid letak jawatan. Bila PN kalah teruk di Melaka dan Johor, dia tidak letak jawatan. Dia kekal Presiden Bersatu sedangkan dia kluster mahkamah,” katanya.

Terdahulu, Muhyiddin dilaporkan berkata, kejayaan besar PN meraih sokongan pengundi Melayu dalam PRN menandakan gabungan itu adalah wadah utama politik bangsa Melayu pada masa kini.

Justeru, beliau menggesa Anwar dan Ahmad Zahid mengambil tanggungjawab moral dengan meletakkan jawatan sebagai Perdana Menteri dan Timbalan Perdana Menteri.


Pencemaran Sg Gong: 5 lelaki dibenar ikat jamin RM400,000

SHAH ALAM, 4 Safar 1442H, Selasa – Empat ahli lembaga pengarah dan seorang pengurus sebuah syarikat membaiki jentera berat yang didakwa berhubung kes pembuangan bahan berbahaya ke dalam Sungai Gong, Rawang, masing-masing dibenarkan diikat jamin RM400,000 dengan seorang penjamin oleh Mahkamah Tinggi di sini hari ini.

Pesuruhjaya Kehakiman Datuk Norsharidah Awang membuat keputusan itu selepas membenarkan permohonan semakan empat ahli lembaga pengarah yang juga adik-beradik – Yip Kok Wai, 53; Yip Kok Mun, 58; Yip Kok Kuin, 50 dan Yip Kok Wong, 60; serta pengurus bengkel berkenaan, Ho Voon Leong, 59, terhadap keputusan Mahkamah Sesyen yang tidak membenarkan mereka diikat jamin.

Beliau turut memerintahkan kelima-lima lelaki itu menyerahkan pasport masing-masing kepada mahkamah dan memberi amaran sekiranya mereka melakukan kesalahan ketika dalam tempoh jaminan, mahkamah akan menarik perintah jamin itu.

Dalam penghakimannya, Norsharidah berkata beliau mengambil kira faktor seperti keseriusan kesalahan dihadapi kesemua tertuduh selain faktor kesihatan mereka serta bahaya yang menanti sekiranya kesalahan diulangi.

“Ini adalah kes serius yabng mendapat perhatian ramai, oleh itu mahkamah membenarkan semua yang tertuduh dibebaskan dengan ikat jamin RM400,000 tiap seorang dengan seorang penjamin, selain syarat tambahan kesemua tertuduh perlu serahkan pasport kepada mahkamah, dan jika kesalahan dilakukan ketika dalam tempoh jaminan, mahkamah akan tarik balik jaminan,” katanya.

Kesemua tertuduh pada 17 September lepas, memfailkan semakan terhadap keputusan yang dibuat Hakim Mahkamah Sesyen Selayang, Syafeera Mohd Said.

Pada 15 Sept lepas, mereka mengaku tidak bersalah di Mahkamah Sesyen itu atas dua pertuduhan yang dibacakan terhadap mereka.

Bagi pertuduhan pertama, mereka didakwa melakukan khianat dengan menyebabkan bahan buangan yang mengandungi bahan berbahaya dari bengkel Yip Chee Seng & Sons Sdn Bhd dilupuskan ke dalam alur air yang mana akan mengalir ke dalam Sungai Gong dengan mengetahui bahawa ia akan menyebabkan susut bekalan air bagi minuman manusia.

Kelima-lima lelaki itu didakwa melakukan perbuatan itu di premis berkenaan di Kampung Sungai Dua, Rawang dekat sini antara 2 dan 3 Sept lepas mengikut Seksyen 430 Kanun Keseksaan yang memperuntukkan hukuman penjara lima hingga 30 tahun dengan denda atau kedua-duanya, jika sabit kesalahan.

Mengikut pertuduhan kedua, mereka dengan niat bersama dituduh telah melepaskan bahan buangan mengandungi bahan berbahaya daripada bengkel sama ke dalam alur air yang mana akan mengalir ke sungai sama tanpa lesen, di tempat dan masa sama. – Bernama


RM1.01 bilion kos dianggar untuk PRU15, PRK Bugaya

PUTRAJAYA, 23 Rabiulawal 1444H, Khamis – Dianggarkan sebanyak RM1.01 bilion peruntukan diperlukan untuk pelaksanaan Pilihan Raya Umum Ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya yang ditetapkan pada 19 November depan.

Perkara itu dimaklumkan Pengerusi Suruhanjaya Pilihan Raya Malaysia (SPR),  Tan Sri Abdul Ghani Salleh pada sidang media selepas mempengerusikan mesyuarat khas berhubung PRU15 di sini, hari ini.

Beliau berkata, seramai 21,173,638 pemilih yang terdiri daripada 20,905,366 pengundi biasa dan 146,737 anggota tentera serta pasangan.

Katanya, jumlah itu juga membabitkan 118,794 anggota polis serta pasangan Polis Pasukan Gerakan Am (PGA) dan 2,741 pengundi tidak hadir luar negara.

“Para pengundi boleh membuat semakan maklumat pengundian untuk mengetahui maklumat pusat mengundi, saluran mengundi dan nombor bilangan mereka melalui portal semakan di pautan https://mysprsemak.spr.gov.my atau melalui aplikasi MySPR Semak.

“Semakan boleh dibuat mulai 31 Oktober 2022 (Isnin),” katanya.

Terdahulu, Abdul Ghani mengumumkan ketetapan tarikh-tarikh penting bagi PRU15 dengan 5 November sebagai penamaan calon dan 15 November pula untuk hari pengundian awal.

PRU kali ini membabitkan 222 kerusi Parlimen di seluruh negara, sementara hanya 116 kerusi DUN di tiga negeri iaitu Pahang, Perak dan Perlis.


‘Pantang betul Ambiga lihat Tommy Thomas disiasat polis’

BANGI, 27 Jamadilakhir 1444H, Jumaat – Veteran UMNO, Tan Sri Shahrir Samad mendakwa Ambiga Sreenevasan berfikiran sempit susulan tindakan bekas Pengerusi Bersih itu yang lantang mempertahankan Tan Sri Tommy Thomas.

Terdahulu, media melaporkan Ambiga mempersoalkan sama ada terdapat motif politik di sebalik siasatan terhadap bekas Peguam Negara terbabit.

Dia mempersoalkan sama ada siasatan itu adalah salah satu tuntutan UMNO kepada Pakatan Harapan (PH).

“Saya ingin bertanya kepada kerajaan reformis PH – adakah ini salah satu tuntutan UMNO berhubung penyiasatan Tommy Thomas?

“Adakah ia mempunyai kaitan dengan dakwaan terhadap beberapa pemimpin UMNO? Dan saya ingin tahu daripada PH, apa lagi yang anda sudah berikan?” katanya.

Mengulas perkara itu, Shahrir Samad secara sinis menyindir Ambiga yang hanya bersuara berkaitan penyalahgunaan kuasa apabila berlaku ke atas rakan sendiri.

“Thomas sendiri mengaku dalam bukunya dia seorang ‘political lawyer‘ sepanjang kerjayanya. Bukan seorang peguam yang mempertahankan ‘rule of law’ atau kedaulatan undang-undang.

“Ambiga pun begitu jugalah. Sama pemikiran sempit. Bila terkena kepada kawan sendiri, ia salah guna kuasa dan semestinya atas dorongan politik.

“Kuasa dan undang-undang adalah demi kepentingan politik sempit kumpulan mereka sahaja. Melenting apabila disentuh oleh proses keadilan!” katanya dalam kenyataan di Facebook.

Menurut Shahrir, bekas Presiden Majlis Peguam itu juga kelihatan begitu marah apabila Tommy disoal siasat.

“Ia salah guna kuasa jerit Ambiga. Dan terus menyoal adakah ia kerana UMNO berada dalam Kerajaan Malaysia Madani (dulu dipanggil sebagai Kerajaan Perpaduan) menyokong Datuk Seri Anwar Ibrahim sebagai Perdana Menteri ke-10.

“Pantang betul untuk Ambiga melihat Thomas disoal siasat oleh polis. Terus melenting menuduh berlakunya salah guna kuasa atas sebab politik,” katanya.


Saksi kes dana 1MDB mengaku pernyataan disediakan pegawai

KUALA LUMPUR, 27 Muharam 1444H, Khamis – Bekas pegawai Kementerian Kewangan mengaku di Mahkamah Tinggi di sini bahawa pernyataan saksinya bagi perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) didraf oleh dua pegawainya ketika itu tanpa kehadirannya.

Bekas Timbalan Ketua Setiausaha Kementerian Kewangan Datuk Siti Zauyah Mohd Desa, 63, berkata pernyataan itu didraf dua individu yang mengendalikan bahagian pinjaman.

“Ia didraf oleh pegawai saya tetapi tidak di hadapan saya. Saya hanya diberikan dokumen itu,” katanya.

Saksi pendakwaan ke-26 itu berkata demikian ketika disoal balas peguam Tan Sri Muhamad Shafee Abdullah pada perbicaraan bekas perdana menteri itu yang menghadapi pertuduhan menyeleweng RM2.3 bilion daripada 1MDB.

Saksi itu membuat kenyataan tersebut apabila ditanya peguam sama ada beliau menyediakan pernyataan berkenaan.

Muhammad Shafee: Kamu tidak tahu siapa yang mendrafnya?

Siti Zauyah: Saya tahu beberapa nama, Afidah dan Azmida. Mereka yang mengendalikan bahagian pinjaman.

Saksi itu turut mengakui bahawa pernyataan itu diberikan kepadanya pada saat akhir sehingga beliau tidak cukup masa untuk menelitinya terlebih dahulu.

Muhammad Shafee: Adakah semua yang dinyatakan dalam pernyataan itu dalam pengetahuan kamu?

Siti Zauyah: Saya tidak tahu sama ada dalam pengetahuan saya.

Peguam berkata adalah baik saksi itu “berkata benar” tentang siapa yang mendraf pernyataan saksi tersebut.

Muhammad Shafee kemudian membaca muka surat akhir pernyataan saksi Siti Zauyah setebal 40 muka surat itu yang sebelum ini dikemukakan ke mahkamah sebagai bukti, khususnya ayat yang wanita itu menyatakan pernyataan saksi itu adalah benar berdasarkan pengetahuannya.

“Tetapi sebenarnya, butiran yang dimasukkan dalam pernyataan kamu, kamu tidak tahu keseluruhannya adalah benar, tepat dari pengetahuan peribadi kamu?” soal peguam itu.

Siti Zauyah: Ya.

Sejurus selepas itu, peguam memohon prosiding ditangguhkan sebentar bagi membolehkannya berbincang perkembangan terbaru itu dengan pihak pendakwaan.

Semasa mahkamah berehat seketika, Najib yang kini menjalani hukuman penjara penjara 12 tahun serta didenda RM210 juta kerana kesalahan menyeleweng dana SRC International Sdn Bhd, dilihat memasuki bilik bersambung dengan bilik perbicaraan, yang dikawal oleh beberapa pegawai penjara.

Terdahulu, ketika prosiding bermula 10.42 pagi ini, Najib yang berpakaian sut biru dilihat duduk di kandang tertuduh tanpa digari.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – Bernama


BERJASA tekad jadikan Malaysia kuasa ekonomi serantau digeruni

BANGI, 13 Syaaban 1442H, Sabtu – Malaysia di bawah kepimpinan baharu Barisan Jemaah Islamiah Se-Malaysia (BERJASA) tidak lagi hanya sekadar menjadi negara pengguna.

Tetapi, ia akan dibawa ke tahap di mana negara ini diiktiraf sebagai kuasa ekonomi serantau yang digeruni, dengan ekosistem pelaburan dan perniagaan bertaraf dunia.

Menegaskan aspirasi itu, Presidennya, Datuk Ir Dr Badhrulhisham Abdul Aziz berkata, sumber asli serta hasil mahsul negara akan diurus berdikari tanpa campur tangan atau tekanan luar.

Sementara kekayaan dibahagi secara adil tanpa diskriminasi terhadap semua terutama bangsa Melayu, Orang Asli dan Bumiputera Sabah dan Sarawak, tegasnya.

“Di bawah kepimpinan baharu BERJASA, pegangan ekuiti golongan ini akan ditingkatkan kepada 40 peratus dari ekonomi Malaysia.

“Malaysia di bawah kepimpinan baharu BERJASA juga mampu memperkukuhkan industri minyak dan gas sambil menguasai tenaga alternatif atau teknologi hijau.

“Kita harus berhenti untuk sekadar menjadi negara pengguna. Kini masanya untuk BERJASA memperkenalkan inisiatif ekonomi di mana rakyat sendiri yang menjadi pengeluar utama untuk produk-produk tempatan.

“Daripada kita bergantung dengan keluaran produk dari luar, adalah lebih baik untuk kita kembangkan potensi pengusaha tempatan dalam mengeluarkan produk-produk sendiri,” katanya dalam ucapan dasar Sidang Dewan Kepimpinan Nasional 2021 BERJASA yang diadakan secara maya, hari ini.

Beliau berkata, bermula daripada usaha itu, BERJASA akan mampu mengembangkan industri kecil dan sederhana (IKS) dan seterusnya menjadikan produk-produk ini setanding dengan produk-produk keluaran antarabangsa.

“Atas dasar inilah, BERJASA komited untuk menambah nilai bidang pertanian dan penternakan serta meningkatkan potensi petani dan penternak ke tahap yang paling maksima,” katanya.

Mewujudkan ‘food security’ dengan menghasilkan sumber makanan sendiri

Dr Badhrulhisham menegaskan, Malaysia mampu menjadi rujukan dunia dalam bidang pertanian berteknologi tinggi, pelancongan, pembuatan serta pengupayaan perniagaan atas talian.

Langkahnya adalah dengan penggemblengan tenaga dalam industri pertanian dan penternakan yang juga akan mewujudkan keselamatan makanan (food security).

Katanya, keselamatan makanan ini hanya mampu dicapai apabila negara mampu menghasilkan sumber makanannya tanpa bergantung kepada negara luar.

“Hal ini sangat-sangat kita rasai pada waktu pandemik COVID-19 kali ini. Walaupun negara kita tidak terlalu terjejas dengan kekurangan sumber makanan diwaktu genting ini, tetapi ia sudah cukup menjadi satu ‘wake-up call’ bahawa sudah tiba masanya negara kita meningkatkan keselamatan makanan negara.

“Janganlah sudah terhantuk baru terngadah. Inisiatif seperti ini pada akhirnya akan mewujudkan lebih banyak peluang pekerjaan yang melibatkan pertanian dan penternakan,” katanya.

Bertitik tolak daripada hal itu, beliau berkata, jika bidang pertanian dan penternak serta IKS ini dapat bergerak seiring dan sejalan maka pertumbuhan ekonomi negara juga boleh bergerak secara dinamik.

“Oleh itu, kita memerlukan pakar-pakar dari pelbagai bidang termasuklah dalam pertanian, penternakan, teknologi digital dan mereka yang arif tentang ekonomi negara untuk bersama-sama dalam gagasan ini.

“Anda semua merupakan permata bagi memacu negara menjadi sebuah negara yang mampan, berdaya saing dan berdikari,” katanya.

Kelebihan jika wakaf, zakat dimanfaatkan secara optimum

Selain itu, BERJASA juga melihat ekonomi negara perlu dibangunkan menggunakan instrumen wakaf dan zakat secara optimum.

Katanya, kedua-dua instrumen ini menyokong keberhasilan pengagihan pendapatan negara serta memberi manfaat besar kepada pembangunan sosio ekonomi umat Islam secara makro.

“‘Ringan sama dijinjing, berat sama dipikul’. Itulah peribahasa yang paling tepat apabila kita bercakap soal wakaf dan zakat ini.

“Walaupun perjalanan masih jauh, BERJASA amat percaya kempen kesedaran tentang peranan wakaf dan zakat kepada pembangunan ekonomi umat Islam secara keseluruhan harus dimulakan sekarang,” katanya.


Tak berperikemanusiaan! PEMBELA kutuk serangan Israel di Masjid al-Aqsa

BANGI, 28 Ramadan 1442H, Isnin – Pertubuhan-Pertubuhan Islam Pembela (PEMBELA) mengutuk sekeras-kerasnya serangan biadab rejim pengganas Israel ke atas umat Islam di Masjid al-Aqsa, baru-baru ini.

Pengerusinya, Haji Aminuddin Yahaya berkata, serangan itu telah mencederakan ratusan rakyat Palestin yang sedang berkumpul termasuk wanita dan kanak-kanak di dalam perkarangan masjid, yang juga kiblat pertama umat Islam.

Lebih teruk, Aminuddin berkata, serangan rejim Zionis itu turut membabitkan jemaah di dalam masjid yang sedang menunaikan solat.

Malah, katanya, para jemaah dan penduduk Palestin yang berlindung di dalam masjid itu turut ditahan oleh rejim Zionis.

“Ketegangan semakin memuncak ekoran pertengkaran hampir setiap hari bermula dengan ancaman Zionis Israel terhadap pengusiran penduduk Palestin dari rumah dan tanah milik mereka termasuk tangkapan beberapa rakyat Palestin serta serangan yang dilancarkan ke atas perkampungan Sheikh Jarrah.

“Tindakan yang sangat tidak berperikemanusiaan ini mengguris perasaan umat Islam di seluruh dunia lebih-lebih lagi ketika umat Islam sedang menjalani ibadat di penghujung bulan Ramadan yang mulia ini,” katanya dalam satu kenyataan, hari ini.

Terdahulu, penduduk Palestin melakukan bantahan apabila Mahkamah Israel meluluskan keputusan untuk mengusir tujuh keluarga Palestin dari kediaman mereka dan memihak kepada penduduk haram Yahudi pada awal tahun ini.

Bantahan itu mengakibatkan pertempuran antara penduduk Palestin di Baitulmaqdis dan polis Israel di kejiranan Sheikh Jarrah.

Persatuan Bulan Sabit Merah Palestin berkata, lebih 205 orang cedera dalam serangan Israel ke atas Masjid al-Aqsa dan kejiranan Sheikh Jarrah.

Di dalam Masjid al-Aqsa, polis Israel melepaskan tembakan peluru getah, gas pemedih mata dan bom tangan ke arah penduduk Palestin, di mana para jemaah termasuk wanita dan kanak-kanak sedang menunaikan solat pada hari Jumaat terakhir ketika bulan Ramadan.

Media melaporkan, dalam pertempuran itu juga, rakyat Palestin yang melakukan tunjuk perasaan hanya membaling botol plastik ke arah polis Israel.

Mengulas lanjut, Aminuddin berkata, pihaknya mengajak umat Islam supaya memanjatkan doa serta bermunajat kepada Allah SWT demi keselamatan dan kesejahteraan umat Islam di Palestin, selain bersama-sama meneruskan bantahan sebagai solidariti bersama saudara semuslim di sana.

“PEMBELA ingin menggesa kerajaan Malaysia meminta tindakan tuntas oleh OIC (Pertubuhan Kerjasama Islam), Liga Arab dan Pertubuhan Bangsa-Bangsa Bersatu (PBB) demi membela mangsa kekejaman dan kebiadapan rejim Zionis Israel yang dilakukan di tempat dan di bulan yang mulia ini,” katanya.


KPM iktiraf ‘Malaysian Buddhist Examination’?

BANGI, 7 Zulkaedah 1442H, Jumaat – Bahagian Sukan, Kokurikulum dan Kesenian (BSKK) Kementerian Pendidikan (KPM) telah mengiktiraf ‘Malaysian Buddhist Examination’.

Serentak itu, sekolah rendah dan menengah di seluruh negara boleh memasukkan ‘Buddhist Examination’ sebagai markah di dalam kokurikulum mereka.

Timbalan Menteri Pendidikan, Senator Datuk Dr Mah Hang Soon berkata, melaluinya, pelajar dibenarkan mengambil peperiksaan mengikut tahap kemampuan masing-masing.

Menerusi hantaran di akaun tidak rasmi Facebook beliau, Hang Soon turut melampirkan butiran mengenai peperiksaan berkenaan.

Antaraya peperiksaan anjuran Fo Guang Shan Malaysia dan Young Malaysian Buddhist Association of Malaysia.

Tarikh peperiksaan ialah pada 31 Ogos 2021, manakala tarikh akhir mendaftar pada 15 Julai 2021.

Sementara bagi peperiksaan lain adalah Worldwide Buddhist Examination yang dianjurkan oleh Fo Guang Shan Malaysia dengan kerjasama Pertubuhan Fo Guang Antarabangsa.

Tarikh daftar peperiksaan berkenaan mulai 20 Jun ini sehingga 20 Ogos depan dan tarikh peperiksaan pada 12 September 2021.

Menerusi catatan itu, Hang Soon meluahkan rasa gembira kerana sudah menyelesaikan tanggungjawabnya.

“Selepas memperjuangkannya, dua peperiksaan berkenaan telah diiktiraf oleh KPM.

“Ini adalah karma baik sepanjang saya berkhidmat dan juga suatu berkat.

“Saya sudah menyelesaikan tanggungjawab saya, saya berasa gembira dan berharap ramai yang turut bergembira,” katanya.


UEC: Syabas Menteri Pendidikan kerana berani bersuara

BANGI, 21 Jamadilawal 1444H, Jumaat – Ketegasan Menteri Pendidikan, Fadhlina Sidek berhubung isu pengiktirafan Sijil Peperiksaan Bersama Sekolah Menengah Persendirian Cina (UEC) wajar dipuji.

Semalam, Fadhlina ketika Sidang Media Khas Kementerian Pendidikan (KPM) berkata, pihaknya akan memberi tumpuan utama kepada usaha dan menangani cabaran ekonomi serta kos sara hidup dihadapi rakyat.

“Apa-apa berkait dengan manifesto juga akan dilihat semula kerana sekarang kita berada dalam Kerajaan Perpaduan, kita tidak lagi bercakap pasal manifesto Pakatan Harapan (PH) semata-mata,” katanya.

Menyambut baik perkara itu, Timbalan Presiden BERJASA, Datuk Mohd Rosli Ramli mengucapkan syabas kepada Menteri Pendidikan kerana berani bersuara dengan tegas.

Bagaimanapun, beliau mengingatkan bahawa isu UEC yang membelenggu rakyat ini tidak akan berhenti sebaliknya terus berulang.

“Isu UEC ini isu yang berulang dan akan terus berulang. Mereka akan terus desak.

“Tapi yang peliknya, pihak mereka mudah sahaja dapat jumpa Perdana Menteri,” katanya dalam hantaran di Facebook beliau hari ini.

Sebelum ini, Persatuan-Persatuan Lembaga Pengurus Sekolah Cina Malaysia (Dong Zong) membangkitkan gesaan yang pernah dibuat ketika pentadbiran kerajaan PH dua tahun lalu supaya UEC diiktiraf.

Dong Zong juga memohon pengiktirafan UEC dibincang secara rasional berikutan ia membabitkan isu akademik.

Bahkan, pihak pertubuhan pendidikan Cina itu dilaporkan sudi berdialog serta berbincang dengan pelbagai lapisan masyarakat untuk meningkatkan pemahaman mengenai UEC, selain meningkatkan muafakat supaya isu pendidikan dapat didalami secara rasional dan pragmatik.

Tindakan itu bagaimanapun mencetuskan kemarahan apabila beberapa pihak dilaporkan melalui portal berita meminta supaya Dong Zong tidak rakus dalam membuat tuntutan berkenaan.

Pautan berkaitan;